Rayuan pendakwaan terhadap pembebasan Muhyiddin didengar 28 Februari depan

KUALA LUMPUR: Mahkamah Rayuan hari ini menetapkan Februari tahun depan bagi pendengaran rayuan pendakwaan terhadap keputusan Mahkamah Tinggi Kuala Lumpur yang membebaskan Tan Sri Muhyiddin Yassin atas empat pertuduhan menggunakan kedudukannya untuk suapan berjumlah RM232.5 juta.

Tarikh pendengaran yang ditetapkan selama dua hari iaitu pada 28 dan 29 Februari 2024.

Perkara itu disahkan oleh Timbalan Pendakwa Raya Datuk Wan Shaharuddin Wan Ladin ketika dihubungi media hari ini.

“Mahkamah memerintahkan supaya perayu (pihak pendakwaan) memfailkan hujahan sebelum atau pada 28 Januari 2024 manakala responden (pihak pembelaan Muhyiddin) perlu memfailkan hujahan mereka sebelum atau pada 16 Februari. Sementara bagi hujahan kedua-dua belah pihak (sekiranya ada) sebelum 26 Februari 2024,” kata Wan Shaharuddin.

Sementara itu, Wan Shaharuddin turut berkata, Mahkamah Sesyen Kuala Lumpur menetapkan 29 November ini untuk mendengar rayuan pihak pendakwaan bagi mendapatkan perintah penangguhan perbicaraan tiga lagi pertuduhan yang dihadapinya.

Pada 15 Ogos lalu, Jabatan Peguam Negara (AGC) mengesahkan memfailkan notis rayuan berhubung keputusan Mahkamah Tinggi Kuala Lumpur yang membebaskan Presiden Parti Pribumi Bersatu Malaysia (Bersatu) itu atas empat pertuduhan itu.

Peguam Negara (AG) Tan Sri Idrus Harun dalam kenyataannya berkata, permohonan yang diputuskan oleh mahkamah hanyalah berkenaan dengan empat pertuduhan bagi kesalahan di bawah Seksyen 23 Akta Suruhanjaya Pencegahan Rasuah Malaysia (SPRM) manakala tiga lagi pertuduhan di bawah Seksyen 4(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 masih kekal.

Idrus memberi kenyataan itu ketika merujuk kepada keputusan Hakim Mahkamah Tinggi Datuk Muhammad Jamil Hussin yang membenarkan permohonan Muhyiddin untuk membatalkan empat pertuduhan predikat di bawah Seksyen 23 Akta SPRM dan seterusnya memerintahkannya dilepas dan dibebaskan daripada keempat-empat pertuduhan predikat itu.

Muhammad Jamil melepaskan dan membebaskan Muhyiddin, 76, selepas mendapati keempat-empat pertuduhan dihadapi Pengerusi Perikatan Nasional itu adalah kabur dan tidak berasas kerana ia tidak menyatakan butiran kesalahan dilakukan.

Mengikut pertuduhan pertama hingga keempat Muhyiddin didakwa sebagai Perdana Menteri dan Presiden Bersatu menggunakan kedudukannya untuk mendapatkan empat suapan masing-masing RM200 juta, RM1juta, RM19.5 juta dan RM12 Juta yang kesemuanya berjumlah RM232.5 juta.

Ia yang mana kesemua suapan-suapan itu diterima daripada tiga syarikat dan seorang individu.

Kesemua kesalahan itu didakwa dilakukan di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan, Putrajaya antara 1 Mac 2020 hingga 20 Ogos 2021.

Bagi empat pertuduhan itu, tertuduh didakwa di bawah seksyen 23(1) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah seksyen 24(1) Akta yang sama.

Hukuman bagi seksyen itu memperuntukkan penjara maksimum 20 tahun dan didenda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi jika sabit kesalahan. – Harian Metro

Author

Media Variasi

View all posts

View all posts


Polis serbu 4 pusat hiburan dikuasai warga asing di KL

KUALA LUMPUR: Seramai 38 lelaki termasuk pengurus dan pekerja ditahan dalam serbuan di empat buah premis hiburan dikuasai warga asing, di Kompleks Wilayah dekat Jalan Dang Wangi di sini, awal pagi Ahad.

Timbalan Pengarah Jabatan Siasatan Jenayah Bukit Aman, Datuk Rusdi Mohd Isa berkata, pusat-pusat hiburan itu diuruskan oleh warga Bangladesh termasuk seorang warga Pakistan.

“Dalam serbuan ini, kita mendapati pengurus, pekerja, pelayan dan pelanggan rata-rata merupakan warga Bangladesh.

“Kita turut melakukan pemeriksaan ke atas 113 orang pelanggan dari pelbagai warganegara termasuk paling ramai dari Bangladesh iaitu seramai 65 orang,” katanya seperti dilapor Utusan TV.

Selain itu, turut ditahan adalah 23 warga Pakistan, lapan warga India, enam warga Nepal, seorang warga British, dan 10 warganegara Malaysia.

Mengulas mengenai pelayan pelanggan di pusat hiburan berkenaan, pihaknya akan mengenal pasti sama ada wujud mangsa pemerdagangan orang yang dieksploitasi sebagai buruh paksa dalam kalangan mereka.

Katanya, perkara itu menjadi fokus operasi serbuan itu berpandukan kepada National Guideline On Human Trafficking Indicators (NGHTI) 2.0.

Menurut beliau, premis-premis berkenaan telah beroperasi antara tiga bulan sehingga setahun, namun memiliki lesen perniagaan milik individu lain.

Kes disiasat mengikut Seksyen 55B, Seksyen 6(1)(c) Akta Imigresen 1959/63, Peraturan 39B Peraturan Imigresen dan Seksyen 12 (1)(F) Akta Pasport.

Sementara itu, Rusdi turut memberitahu bahawa, pihak polis telah menahan seramai 98 orang dalam serbuan di pusat hiburan Trillion Club di Serdang pada Sabtu lalu.

Katanya, tangkapan dalam serbuan sekitar jam 11.45 malam itu adalah termasuk pekerja-pekerja warga tempatan dan pelayan warga asing lelaki dan wanita.

“Premis ini berkonsepkan pub terbuka dan bilik karaoke dengan pakej harga bermula RM800 sehingga RM2,000.

Hasil pemeriksaan air kencing ke atas 18 individu warga tempatan yang berhibur di dalam bilik karaoke mendapati, seramai 15 orang daripadanya positif dadah jenis ketamin.

Sementara itu, serbuan turut dijalankan di sebuah pusat hiburan Mosco Club di Taman Tampoi Indah di Johor Bahru pada 12 Oktober lalu.

Dalam serbuan itu, polis menahan seramai 99 orang individu termasuk berperanan sebagai pengurus, juruwang, pelayan dan pelanggan.

Author

Fazleen Safina Abd Jamil

View all posts

View all posts


Suntikan RM500 kepada pencarum KWSP mampu pulih dana caruman – Ahli akademik

KUALA LUMPUR: Langkah kerajaan menambah caruman simpanan Kumpulan Wang Simpanan Pekerja (KWSP) sebanyak RM500 kepada dua juta pencarum menerusi pengumumnan Belanjawan 2023, dilihat mampu memulihkan semula dana caruman mereka.

Pensyarah Kanan Fakulti Ekonomi dan Muamalat Universiti Sains Islam Malaysia, Dr Muhammad Iqmal Hisham Kamaruddin berkata, inisiatif melibatkan pengagihan hampir RM1 bilion peruntukan kerajaan kepada pencarum berumur 40 hingga 54 tahun itu, merupakan tindakan terbaik.

“Jumlah RM500 ini sekiranya terus kekal di dalam tabungan dana caruman, mereka yang berusia 40 tahun ketika ini akan mempunyai tambahan nilai lebih daripada 100 peratus atau  RM1,039.46 apabila mencecah usia 55 tahun,” katanya ketika dihubungi Bernama.

Beliau berkata, usaha kerajaan itu juga sudah semestinya akan memulihkan semula peratusan pencarum KWSP berusia 55 tahun ke bawah yang tidak mempunyai cukup wang apabila bersara, di samping caruman berterusan oleh para pencarum turut akan memulihkan semula peratusan itu pada masa akan datang.

Dalam Belanjawan 2023 pada 24 Februari lepas, Perdana Menteri, Datuk Seri Anwar Ibrahim mengumumkan sebanyak RM500 akan diagihkan kepada ahli KWSP yang berumur antara 40 hingga 54 tahun dengan simpanan kurang RM10,000 dalam Akaun 1 mereka sekali gus akan memanfaatkan hampir dua juta ahli KWSP.

Dalam pada itu, beliau  berkata,  sebanyak RM145 bilion simpanan KWSP melalui empat pengeluaran sebelum ini telah menyebabkan bilangan ahli aktif yang mencapai Simpanan Asas RM240,000 pada usia 55 tahun menurun daripada 36 peratus pada 2020 kepada 29 peratus pada akhir 2022.

“Pengeluaran dana caruman  seperti i-Lestari, i-Citra, i-Sinar dan Pengeluaran Khas sebelum ini dibuat atas situasi kecemasan terutamanya untuk survival ketika COVID-19 melanda. Justeru, tindakan meminta untuk membenarkan pengeluaran caruman KWSP dilihat kurang sesuai melihat kepada ketiadaan situasi kecemasan atau keperluan mendesak,” katanya.

Justeru, Muhammad Iqmal Hisham berkata, tindakan meminta untuk membenarkan pengeluaran caruman KWSP dilihat kurang sesuai, melihat kepada ketiadaan situasi kecemasan atau keperluan mendesak.

Dalam masa sama, Penganalisis Ekonomi UniKL Business School, Profesor Madya Dr Aimi Zulhazmi Abdul Rashid berkata, pelaburan yang diletakkan pada dana persaraan dan dividen yang diterima pencarum akan berkurangan sekiranya dana KWSP kurang daripada RM1 trilion.

Dalam pada itu,  Pensyarah Kanan Jabatan Ekonomi, Fakulti Perniagaan dan Ekonomi Universiti Malaya, Nurulhuda Mohd Satar berkata, isu jaminan sosial selepas persaraan merupakan satu masalah yang semakin meruncing dalam negara terutamanya mereka yang tidak mampu untuk membuat simpanan persaraan selain daripada KWSP.

“Pada masa ini kita (pencarum) perlu memikirkan kesan jangka panjang  atau sebarang inisiatif yang dilaksanakan, terutama sekali dalam menghadapi keadaan ekonomi yang masih lagi tidak menentu. Secara dasarnya, faedah daripada langkah ini akan membawa pulangan kepada pencarum sendiri apabila pertumbuhan ekonomi dapat dijana dengan lebih pantas.

“Namun begitu, kerajaan juga haruslah memainkan peranan dalam memastikan  bahawa tiada ketirisan berlaku supaya proses limpahan ke bawah (trickle down effect) benar-benar dapat dirasai oleh segenap lapisan rakyat,” katanya.

Nurulhuda berkata, meskipun langkah kerajaan tidak membenarkan pengeluaran KWSP telah mengecewakan beberapa pihak, namun beliau menyarankan supaya pencarum sentiasa mengoptimumkan faedah daripada insentif-insentif lain yang ditawarkan kerajaan. – BERNAMA


‘Sebab boleh doktor!’ – Melawak tak kena tempat, bikin doktor tak beri ‘MC’

CYBERJAYA: Gara-gara trend ‘sebab boleh dik’, seorang doktor mengalami situasi yang sama seperti para guru apabila kanak-kanak yang datang bersama ibu bapanya memberi jawapan tersebut ketika diajukan beberapa soalan.

Menurut seorang doktor dikenali Kamarul Ariffin Nor Sadan, dia berasa kesal apabila jawapan kanak-kanak itu turut mengundang ketawa daripada ibu bapanya.

“‘Sebab boleh, doktor!’ Semalam dah viral cikgu-cikgu mengadu murid-murid ramai guna ‘catchphrase’ ni di sekolah. Hari ni saya pula terkena.

“Dapat jawapan macam ni bila saya tanya soalan. Saya tanya elok-elok, dijawab macam tu. Lepas tu ibubapa dia sakan ketawa.

“Budak tu pun makin seronok jawab soalan saya yang lain dengan jawapan yang sama,” luahnya menerusi ciapan di Twitter.

Walaupun terkilan, Dr Kamarul tetap mengulang soalan yang sama sehingga pesakit atau ibu bapa pesakit itu menjawab dengan betul.

Kongsinya lagi, ibu bapa kanak-kanak tersebut memintanya memberikan surat cuti sakit kepada kanak-kanak itu namun, dia menjawab bahawa dia tidak mempunyai surat berkenaan.

Aneh dengan jawapan yang diberikan doktor, kanak-kanak itu bertanya mengapa boleh tidak ada.

Melihatkan peluang untuk membalas perbuatan kanak-kanak yang kurang adab itu, Dr Kamarul membalas kembali jawapan ‘sebab boleh dik’.

Sebaliknya, jawapan doktor Kamarul hanya dipandang tanpa riak oleh ibu bapa kanak-kanak terbabit.

“Setelah selesai periksa, ibubapa suruh anaknya minta saya berikan surat cuti sakit. Saya kata pada budak tu saya tak ada surat cuti sakit.

“Dia tanya kenapa tak ada? ‘Sebab boleh, dik!’ jawab saya polos. Terus hilang gelak dan sengih mereka. Saya sangka mereka akan gelak, rupanya tidak,” ceritanya.

Malah, Dr Kamarul rasa bersalah selepas ibu bapa dan kanak-kanak itu beredar dari bilik konsultansi tanpa bertanya lebih.

“Saya pula rasa bersalah. Takut mereka terasa hati. Akhirnya saya keluarkan juga surat cuti sakit untuk budak tu, suruh staf beri masa mereka ambil ubat nanti.

“Kenakan orang, memang sedap. Kena dekat diri sendiri, terus sentap. Eh, entahlah. Malas fikir,” jelasnya.

Menjengah di ruangan komen, rata-rata netizen meluahkan rasa terkilan dengan ibu bapa kanak-kanak terbabit yang tidak pandai membezakan antara gurauan dan serius.

“Zaman dulu kalau budak-budak cakap kurang ajar dengan orang tua confirm makan penampar. Sekarang acah terpaling child abuse, tapi anak jadi kurang ajar tak apa pulak. Bergurau tak kena tempat. Tak ada sifat hormat orang tua,” komen netizen.

“Kes-kes macam ni la buat masyarakat kita nanti jadi tak ada adab. Nak melawak tapi tak kena tempat dan orang nak melawak. Masa aku kecil-kecil dulu, dok buat kelolo (kurang sopan)  jawab ‘sebab boleh’ ni, mau makan penampar free ja.” kongsi netizen.

“Ini kalau tanya parents budak tu mesti cerita dia acah teraniaya. ‘Doktor tu ingat dia kelakar ke’, part anak dia main-mainkan orang dia tak cerita,” selar netizen.

Author

Nurul Ain Japri

View all posts

View all posts


Kerajaan tidak mahu peruntukan wakil pembangkang diguna bayar Tiktokers – Rafizi

KUALA LUMPUR: Peruntukan kepada Ahli Parlimen pembangkang, disalurkan dalam bentuk projek serta bantuan terus kepada rakyat di kawasan masing-masing.

Menteri Ekonomi, Rafizi Ramli, berkata pemberian peruntukan menerusi pendekatan sedemikian tidak menimbulkan masalah.

Beliau mendakwa, perkara yang dibangkitkan pembangkang mengenai peruntukan yang tidak disalurkan itu adalah Ahli Parlimen yang memohon wang bagi tujuan-tujuan politik wakil rakyat.

“Secara prinsip, kerajaan bersetuju untuk beri tapi perlu dirundingkan terlebih dahulu kerana membabitkan syarat-syarat untuk pastikan peruntukan tersebut selari dengan dasar tatakelola yang ditetapkan oleh kerajaan.

“Kerajaan tidak mahu peruntukan yang diberi (contohnya RM 1 juta) tidak sampai kepada rakyat, akhirnya digunakan oleh sekelompok ahli parlimen dan geng masing-masing atau membayar Tiktokers (pempengaruh) bagi tujuan politik,” katanya dalam ciapan di plaform media sosial X, di sini semalam.

Ahli parlimen pembangkang sebelum ini dilaporkan berulang kali mempersoalkan mengenai isu agihan dana kepada pembangkang yang didakwa tidak diterima sejak Kerajaan Perpaduan mengambil alih kerajaan.

Ahli Parlimen Muar, Syed Saddiq Syed Abdul Rahman, yang sebelum ini mendapat peruntukan turut menyelar Kerajaan Perpaduan dengan menggelar sebagai ‘Kerajaan NATO’ (no action, talk only), atau kerajaan cakap sahaja namun tiada tindakan dengan menuduh kerajaan gagal melaksanakan beberapa pembaharuan seperti yang dijanjikan sebelum ini.

Timbalan Perdana Menteri, Datuk Seri Dr Ahmad Zahid Hamidi, berkata Kerajaan Perpaduan secara dasar bersedia memberikan peruntukan kepada Ahli Parlimen pembangkang, namun ia hanya membabitkan perbelanjaan berkaitan hal pentadbiran.

Timbalan Perdana Menteri II, Datuk Seri Fadillah Yusof, sebelum ini juga memaklumkan, Kerajaan Perpaduan di bawah pimpinan Anwar, tidak menetapkan sebarang syarat kepada Perikatan Nasional (PN) bagi membolehkan agihan peruntukan disalurkan kepada Ahli Parlimen pembangkang.

Rafizi turut mempersoalkan mengapa pembangkang tidak mahu memulakan proses rundingan, walaupun sudah dimulakan oleh kerajaan.

“Kenapa pembangkang tak nak mulakan proses rundingan? Kerajaan dah hantar surat pada pembangkang, tapi tidak disambut.

“Adakah dari awal lagi pembangkang takut dengan syarat-syarat tatakelola yang akan dikenakan yang menghalang mereka daripada berbelanja sesuka hati bagi tujuan politik daripada peruntukan wang rakyat itu?” katanya.

Dalam perkembangan itu, dalam video yang dimuat naik juga, Rafizi, ketika beliau menjadi pembangkang tiada peruntukan diberikan kerajaan ketika itu, kecuali pada zaman Datuk Seri Ismail Sabri Yaakob.

Beliau berkata, ketika itu juga peruntukan sedemikian turut dirunding bersama kerajaan dan memorandum persefahaman (MoU) ditangani dengan beberapa persetujuan demi kepentingan rakyat.

“Saya tidak faham, mengapa pembangkang sukar untuk memulakan rundingan. Adakah mereka takut syarat tatakelola yang dinyatakan menghalang mereka untuk berbelanja sesuka hati.

“Boleh tanya rakyat, adakah mereka suka wang rakyat dibelanjakan sesuka hati tanpa tahu ke mana ia akan dibelanjakan,” katanya.

Mengulas lanjut mengenai peruntukan terus kepada rakyat, Rafizi berkata, kerajaan sememangnya menyalurkan kepada projek-projek yang diperlukan rakyat hari ini, tanpa mengira kawasan parlimen.

“Sebagai contoh membaiki atap, tandas sekolah. Peruntukan itu diberikan terus kerana sebelum ini ia tidak sampai pun.

“Banyak rakyat sebenarnya tidak nampak, peruntukan itu dimohon kepada dia sebagai ahli politik. Contohnya dapat RM1 juta yang perlu dibelanja sebagai wakil rakyat tapi dia ke kenduri kahwin beri RM500. Itu bukan duit dia tapi peruntukan,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Keputusan tiada kekosongan kerusi Parlimen Sabah muktamad

KUALA LUMPUR: Keputusan tiada pengosongan empat kerusi Parlimen di Sabah yang dimenangi bekas ahli Bersatu atas tiket Gabungan Rakyat Sabah (GRS) pada Pilihan Raya Umum Ke-15 (PRU15) November lepas, adalah muktamad.

Yang Dipertua Dewan Rakyat, Datuk Johari Abdul berkata, segala justifikasi dan alasan berhubung keputusan itu, telah dijelaskan olehnya dalam surat bertarikh 16 Januari yang dihantar kepada Bersatu.

“Seperti yang saya dah jawab (dalam surat kepada Bersatu)… itulah dia (keputusan), muktamad. Terpulang kepada Bersatu (untuk rujuk ke mahkamah), mereka ada hak dan boleh menggunakan segala hak mereka,” katanya ringkas ketika dihubungi Bernama hari ini.

Terdahulu, Presiden Bersatu, Tan Sri Muhyiddin Yassin mempertikaikan keputusan Yang Dipertua Dewan Rakyat untuk tidak mengosongkan empat kerusi Parlimen di Sabah iaitu Papar, Batu Sapi, Ranau serta Sipitang, dan bercadang untuk merujuk perkara itu ke mahkamah.

Muhyiddin dalam kenyataan hari ini, mendakwa keputusan dibuat Johari adalah berdasarkan tafsiran Fasal 10.2.3 Perlembagaan parti Bersatu, namun menurutnya, Yang Dipertua Dewan Rakyat bukan pihak yang mempunyai kuasa untuk mentafsir perlembagaan parti, justeru terkhilaf dalam membuat tafsiran serta keputusan.

Menurut Muhyiddin, dalam surat bertarikh 16 Jan lepas, Johari memberi alasan dengan mentafsir fasal itu, empat Ahli Parlimen berkenaan menjadi ahli langsung GRS pada 27 Okt 2022 dan mendapati keahlian mereka dalam Bersatu gugur serta-merta pada waktu berkenaan, sebelum mereka bertanding dalam PRU15 pada 19 November 2022.

Bagaimanapun, Presiden Bersatu itu berkata, fasal berkenaan tidak terpakai kepada empat Ahli Parlimen berkenaan kerana mereka adalah ahli Bersatu dan parti itu adalah pengasas serta parti komponen GRS pada masa itu.

Justeru beliau yang juga Ahli Parlimen Pagoh itu berkata, GRS tidak boleh ditafsirkan sebagai ‘parti politik lain’ mengikut semangat dan intipati fasal berkenaan.

Isu pengosongan empat kerusi Parlimen itu timbul, selepas bekas Ketua Badan Pimpinan Bersatu Sabah, Datuk Seri Hajiji Noor, mengumumkan pemimpin Bersatu Sabah membuat sebulat suara memutuskan untuk keluar daripada parti itu, namun kekal di bawah GRS, pada 10 Disember lepas.

Susulan itu, Naib Presiden Bersatu, Datuk Seri Dr Ronald Kiandee dalam kenyataan pada 29 Dis berkata parti itu menghantar notis pemakluman kepada Johari, untuk mengesahkan bahawa telah berlakunya kekosongan luar jangka kerusi Parlimen berkenaan, selaras Perkara 49A (3) Perlembagaan Persekutuan.

Di dalam notis berkenaan, Ahli Parlimen yang dinamakan ialah Datuk Armizan Mohd Ali (Papar), Khairul Firdaus Akbar Khan (Batu Sapi), Datuk Jonathan Yasin (Ranau) dan Matbali Musah (Sipitang). – BERNAMA


Wujudkan sistem teliti kes sebelum dakwa, jadilah Melayu bertanggungjawab – Azalina Othman

KUALA LUMPUR: Ahli Parlimen Pengerang yang juga seorang peguam, Datuk Seri Azalina Othman Said, hari ini mengulas isu hak wanita dalam undang-undang syariah.

Beliau berpendapat, ada keperluan untuk mewujudkan satu sistem bagi meneliti dan menyemak sesuatu kes sebelum dibawa ke pendakwaan bagi mengelakkan sebarang penganiayaan.

“Mungkin kita perlukan sistem (baharu) ke mahkamah, yang boleh membantu mangsa yang benar-benar memerlukan bantuan terutama wanita.

“Saya ingat lagi ketika menjadi Menteri Undang-undang, banyak wanita bankrap sebab jadi penjamin kepada suami. Isteri terpaksa menjadi penjamin suami takut dipukul, takut dicerai, akhirnya diumum bankrap, adakah itu adil?

“Jadi, kita buang undang-undang itu kerana tak boleh bankrapkan suami atau isteri. Perkara ini tidak adil,” katanya.

Beliau berkata demikian di Wacana Aspirasi UMNO 3.0 bertajuk Kemelut Kegelisahan Rakyat: Di mana Suara Wanita? di Auditorium UMNO, Menara Dato Onn, di sini.

Program kendalian Datuk Dr Noor Azizan Abdul Majid sebagai moderator itu membariskan panelis seperti Azalina; EXCO Wanita UMNO, Dr Masliha Harun; tokoh sejarah, Prof Datin Paduka Dr Ramlah Adam dan peguam, Noorhajran Mohd Noor.

Azalina yang juga bekas Timbalan Speaker Dewan Rakyat itu malah menyindir mereka yang memegang amanah mentadbir hanya pandai melaungkan Melayu di mana-mana, tetapi tidak menjadi Melayu yang bertanggungjawab.

“Kita bercakap pasal PATI (pendatang asing tanpa izin), tapi siapa pegang senjata, siapa pegang permit, bot? Jadi, saya nak cakap ‘there is something wrong with that’.

“Minta maaf la prof (merujuk moderator), prof cakap kita Melayu, Melayu, saya bersetuju tetapi kita mestilah jadi Melayu yang bertanggungjawab. Jangan sekadar pegang jawatan dalam kepimpinan kerajaan atau mana-mana, dia ‘titik’ pula kita cukup-cukup,” ujarnya sinis.

Justeru, Azalina berkata, banyak perkara yang sedang berlaku perlu diperbetulkan semula dan segera, kerana menegaskan, tidak wujud kestabilan politik dan ekonomi dalam negara.

Sementara itu, Noorhajran turut bersetuju dengan ulasan Azalina turut mendedahkan segala kepincangan dan ketidakadilan berlaku bermula daripada tangan pegawai yang berada di kaunter menerima sesuatu aduan.

“Saya berkongsi pengalaman saya sendiri berhadapan seorang pegawai di belakang kaunter sebuah balai polis.

“Kes cerai saya belum selesai ketika itu tetapi ‘my ex-husband’ tidak dijumpai. Saya kata saya tahu di mana kerana saya dapat jemputan perkahwinan dengan bakal isteri suami saya, saya minta tolong tangkap.

“Apa mereka jawab pada saya? Ala Cik Noor, ‘relax’ lah, dia nak kahwin, takkan kita nak kacau, biarlah dia kahwin dahulu.

“Jadi, di sini saya nak katakan, penguatkuasaan ini sebenarnya bergantung kepada ‘mamat’ di belakang kaunter itu. Kalau dia faham, dia ikut. Itu kes saya sebagai peguam yang tahu undang-undang.

“Tapi bagaimana kes mereka yang tidak ada pengetahuan dalam undang-undang, yang tiada duit untuk bela diri, tiada duit untuk lawan balik, tiada rangkaian atau kawan-kawan yang boleh beri nasihat guaman.

“Apa hak untuk mereka yang tidak berdaya ini, adakah tiada ruang untuk mereka membela diri?” katanya.

Author

Fhatihah Zakinan

View all posts

View all posts


Pemuda UMNO Ranau dekati pengundi muda, azam tawar peluang pekerjaan

CYBERJAYA: Pemuda UMNO Ranau kini sudah memulakan gerak kerja mendekati pengundi muda di kawasan Ranau bagi menghadapi Pilihan Raya Umum ke-15 (PRU) dengan memberi penerangan tawaran BN membawa peluang pekerjaan sekiranya kerusi Parlimen Ranau kembali menjadi milik BN.

Ketua Pemuda UMNO Ranau, Vennex Jasmin berkata, peluang pekerjaan di Ranau untuk anak muda amat terhad dan bergantung kepada aktiviti pertanian dan perniagan sendiri bagi menjana ekonomi.

Justeru, pemuda UMNO Ranau kini bergiat aktif dengan menyalurkan maklumat serta memberi penerangan kepada pengundi muda untuk membawa peluang pekerjaan di sektor awam dan swasta.

“Peluang pekerjaan untuk orang muda di Ranau amat terhad. Ramai anak muda yang baru tamat belajar di sekolah tidak mempunyai pekerjaan.

“Jadi Pemuda UMNO Ranau kini berazam untuk membantu golongan muda mendapatkan pekerjaan di agensi-agensi kerajaan termasuk sektor swasta bergantung kepada kekosongan,” katanya ketika dihubungi MEDIA VARIASI.

Jelas Vennex lagi, hasil gerak kerja Pemuda UMNO Ranau hingga ke peringkat umbi memberi penerangan kepada anak muda Ranau mendapat reaksi yang positif untuk menjayakan objektif Pemuda UMNO Ranau sekiranya kembali mendapat mandat pada PRU15 akan datang.

“Gerak kerja dan usaha Pemuda UMNO Ranau untuk membantu anak muda setakat ini berjalan baik walaupun kami masih tiada kuasa untuk memberi peluang kemasukan pekerjaan.

“Namun pengundi muda bersyukur setelah mendapat penerangan dari kami yang mereka melihat pemuda UMNO Ranau membawa harapan untuk mereka,” ujarnya lagi.

Author

Mohamad Fitri Hazim Hazam

View all posts

View all posts


Kabinet: Tengku Zafrul, tiga lagi angkat sumpah Senator

CYBERJAYA: Empat ahli jemaah Kabinet yang diumumkan Perdana Menteri Datuk Seri Anwar Ibrahim pada Jumaat selesai mengangkat sumpah sebagai Ahli Dewan Negara pagi ini.

Individu berkenaan ialah Tengku Datuk Seri Mohd Zafrul Tengku Abdul Aziz yang memegang portfolio Kementerian Perdagangan Antarabangsa dan Industri (MITI), Datuk Seri Saifuddin Nasution Ismail (Kementerian Dalam Negeri), Datuk Seri Zambry Abdul Kadir (Kementerian Luar), dan Datuk Mohd Na’im Mokhtar (Menteri Agama).

Yang di-Pertua Dewan Negara, Tan Sri Rais Yatim berkata, Tengku Zafrul merupakan lantikan kali kedua, manakala yang lainnya adalah lantikan kali pertama.

Dalam ucapannya, Rais menggesa agar keempat-empat mereka tidak melupakan institusi senat dalam melaksanakan tugas sebagai menteri.

“Kini syarat bawah Perkara 43B Perlembagaan Persekutuan sudah disempurnakan, iaitu untuk menjadi seorang Menteri, beliau hendaklah menjadi ahli Dewan Rakyat atau Dewan Negara.

“Satu satu hal yang baik bagi kita di peringkat ini ialah para Senator sebagai Menteri atau Timbalan adalah juara terbaik bagi membela dan menegapkan Institusi Senat sebagai badan legislatif tertinggi negara.

“Boleh saya kata dan buat membuat seruan rapat, tengok-tengoklah kami di sini, di samping dimandikan cahaya media di luar sana,” katanya seperti dilapor Astro Awani hari ini.

Pada masa sama, Rais turut mengingatkan tentang usaha mereformasi institusi Parlimen yang kini telah berjalan selama hampir setahun setengah.

“Mari kita perkasakan kembali reformasi institusi Parlimen yang diusahakan setakat ini, dan makan masa hampir setahun setengah.

“Dua akta penting diutamakan pindaannya ialah Akta Perkhidmatan Parlimen 1963, dan Akta Kuasa Keistimewaan Majlis Parlimen 1952.

“Anjuran dan cadangan yang konkrit telah dikemukan, dan kertas Kabinet telah disediakan sebelum Parlimen ditangguhkan kewujudan dan kuat kuasanya tempoh hari,” ujarnya.

Author

Diyana Rahip

View all posts

View all posts


‘Kenapa PAS sentiasa jadikan DAP musuh Islam?’ soal Anthony Loke

SUBANG JAYA: DAP mempersoalkan tindakan PAS yang sentiasa melabel parti itu sebagai musuh Islam dan menjadikan mereka ‘punching bag’ dalam percaturan politik.

Ia sebagai respons Setiausaha Agungnya, Anthony Loke terhadap kenyataan Presiden PAS, Tan Sri Abdul Hadi Awang dalam satu ceramah di Johor pada Sabtu, yang mendakwa pimpinan DAP kononnya meminta mereka untuk membuang Islam daripada perjuangannya, sebagai syarat meneruskan kerjasama antara kedua-dua parti berkenaan sebelum ini.

“Saya menafikan sekeras-kerasnya tuduhan liar tersebut. DAP tidak pernah meminta Pas membuang Islam sepanjang kerjasama antara kedua-dua parti sama ada semasa dalam Barisan Alternatif (1999-2002) mahupun Pakatan Rakyat (2008-2015).

“DAP konsisten dalam pendirian sepanjang kerjasama politik dengan PAS bahawa kami fokus dalam isu-isu yang dipersetujui bersama tetapi mengambil pendekatan bersetuju untuk tidak bersetuju (K) dalam isu yang tidak dapat mencapai konsensus,” katanya dalam satu kenyataan pada Sabtu.

Jelas beliau, isu pokok yang tidak dapat dipersetujui oleh DAP ialah pelaksanaan hukum hudud dan pihaknya konsisten kerana ia tidak berlandaskan kepada sistem undang-undang yang termaktub dalam Perlembagaan Persekutuan.

Anthony turut mengingatkan PAS bahawa selain DAP, individu paling lantang tidak bersetuju dengan pelaksanaan hukum hudud ialah Tun Dr Mahathir Mohamad semasa beliau menjadi Perdana Menteri keempat.

“Pendirian tidak bersetuju dengan pelaksanaan hukum hudud tidak bermakna melawan agama Islam.

“Dr Mahathir tidak pernah setuju dengan pelaksanaan hudud. Begitu juga parti-parti yang disebut oleh Abdul Hadi seperti MCA, MIC dan Gerakan,” ujarnya.

Author

Fazleen Safina Abd Jamil

View all posts

View all posts


Kali terakhir terima bantuan banjir zaman BN – Penduduk Puchong

SERDANG: Kali terakhir rakyat Parlimen Puchong menerima bantuan khususnya ketika musim banjir, di bawah pentadbiran Barisan Nasional (BN) dipimpin Datuk Mohamad Satim Diman.

Mohamad Satim adalah Ketua UMNO Bahagian Puchong, yang menang dua penggal pilihan raya 2004 dan 2008, pernah menjadi Ketua Pembangkang Selangor selepas BN/UMNO tewas pada Pilihan Raya Umum Ke-14 (PRU14).

Rata-rata penduduk di Taman Sri Serdang, di sini sudah menyedari wakil rakyat baharu selepas PRU14 daripada Pakatan Harapan (PH) gagal melaksanakan tanggungjawab kepada rakyat yang memberi amanah dan mandat kepada mereka.

Penduduk Taman Seri Andalas, Yahya Che Noor, 70, menyindir pemimpin PH yang hanya memberikan harapan palsu tidak selari dengan nama parti yang dilaungkan selama ini.

“Kawasan ini sudah dilanda tiga kali banjir, tetapi wakil rakyat kali ini tak pernah turun pun beri bantuan, bagi harapan tetapi tinggal harapan saja, jadi macam mana rakyat nak dapat bantuan, rumah pun dah nak reput.

“Sepanjang saya duduk sini sejak tahun 1970-an, saya hanya dapat bantuan daripada Datuk Satim zaman BN.

“Sebab itu sampai sekarang saya tak pernah pangkah (undi) lain, jatuh bangun BN sekalipun saya tetap takkan bertukar haluan walau apa nak jadi pun,” katanya ketika ditemui MEDIA VARIASI.

Seorang lagi penduduk, Zaihan Marman, 64, mengharapkan calon yang menang di kawasan itu sentiasalah turun padang melihat keadaan rakyat berdepan masalah terutama ketika musim banjir.

Katanya, wakil rakyat PH sebelum ini terlalu gagal menyelesaikan isu rakyat dengan baik.

“Kalau boleh buatlah sesuatu terutama isu banjir. Sistem perparitan di sini tak begitu cantik, kebanyakan berpunca daripada akar pokok menghimpit longkang, selain kawasan tadahan (cetek) dan aliran air daripada lebuh raya besar berhampiran.

“Paling penting, minta wakil rakyat atasi masalah banjir di sini, atau kolam tadahan didalamkan, pihak berkuasa tempatan (PBT) buatlah sesuatu, kadangkala kita terlalu bimbang paras air naik agak kritikal sehingga satu kaki,” katanya.

Author

Tun Puteh Wanti

View all posts

View all posts


Menu Rahmah untuk semua – Salahuddin

KUALA LUMPUR: Pelaksanaan Menu Rahmah yang diperkenalkan Kementerian Perdagangan Dalam Negeri dan Kos Sara Hidup (KPDN) dengan harga serendah RM5 dapat membantu setiap rakyat Malaysia tanpa mengira kumpulan pendapatan mahupun taraf kehidupan rakyat.

Menteri berkenaan, Datuk Seri Salahuddin Ayub ketika menggulung perbahasan Usul Menjunjung Kasih Titah Diraja di Dewan Rakyat pada Rabu berkata, usaha diperkenalkan di bawah Payung Rahmah itu dapat meringankan beban dan amat bermakna kepada mereka yang memerlukan.

“Menu Rahmah itu adalah satu hidangan premium, takkanlah saya sebagai menteri dan kementerian dalam sesi perbincangan, rela untuk menerima mana-mana peniaga membuat satu menu kelas terendah yang mungkin kuah cair atau nasi daripada beras tak berkualiti dan ikan atau ayam tak berkualiti.

“Kita juga tak namakan itu menu B40, semua orang boleh menikmati hidangan itu kerana kita ingin menjaga juga air muka dan maruah B40. Ini adalah hidangan untuk semua…Rahmah for all, Rahmah untuk semua,” katanya.

Beliau berkata, inisiatif itu mendapat sambutan baik daripada rakyat dan peniaga termasuk rangkaian makanan segera serta gerai-gerai di hentian Rehat dan Rawat (RnR) di sepanjang Lebuhraya Utara Selatan (PLUS).

Sementara itu Salahuddin berkata, pihak kementerian perlu menjalin kerjasama rentas kementerian bagi menyelesaikan isu kos sara hidup.

“Kementerian Ekonomi, Kementerian Kewangan dan Majlis Tindakan Sara Hidup Negara (NACCOL) bertanggungjawab dalam kos sara hidup, kami sedang berusaha keras,” katanya.

Katanya, selain KPDN 14, kementerian lain turut terlibat dalam sesi penggulungan hari ini, antaranya Kementerian Pembangunan Wanita, Keluarga dan Masyarakat, Kementerian Belia dan Sukan serta Kementerian Pendidikan Tinggi.

Persidangan dewan bersambung hari ini. – BERNAMA


PRN: ‘Trend pengundi muda diramal cenderung PN’ – Ilham Centre

KUALA LUMPUR: Kajian terbaharu Ilham Centre menunjukkan pola pengundian pengundi muda seperti Pilihan Raya Umum ke-15 (PRU15) yang lalu dijangka kekal pada Pilihan Raya Negeri (PRN) kali ini.

Menurut Ilham Centre, berdasarkan kajian, pengundi muda dijangka kekal cenderung memilih Perikatan Nasional (PN).

Kaji selidik yang dilakukan firma itu mendapati program Temu Anwar, pemberian e-wallet Belia RM200 dan sebagainya masih belum cukup kuat untuk menarik sokongan pengundi muda.

“Ternyata maklumat yang ditemui dalam kajian ini membuktikan pola itu masih kekal dan PH menghadapi cabaran untuk menganjak dan menarik sokongan pada segmen ini.

“Walaupun PMX begitu agresif berdialog dan turun bertemu anak muda di kampus, ternyata ia belum memadai untuk merubah secara peratusan besar menukar sokongan mereka kepada parti pemerintah,” kata firma itu dalam satu kenyataan pada Jumaat.

Kaji selidik yang dilakukan juga mendapati pengundi muda tidak kekok berkongsi kecenderungan politik mereka secara terbuka malah kini lebih jelas menunjukkan pendirian politik masing-masing.

“Tiada istilah undi adalah rahsia, mereka merasa selesa menzahirkan sikap dan sokongan dalam PRN kali ini.

“Kecenderungan membuat keputusan mereka berbeza berdasarkan demografi, psikografi dan lokaliti,” katanya lagi.

Ilham Centre juga menjelaskan suasana sejuk dan hambar dalam tempoh kempen di empat negeri, manakala agak panas di Selangor dan Kedah. – Astro Awani

Authors

Media Variasi

View all posts

Diyana Rahip

View all posts

View all posts

View all posts


Bayi 4 bulan alami sesak nafas selepas diberi makan pisang

SEORANG doktor berhadapan detik cemas selepas bayi berusia empat bulan dibawa masuk ke jabatan kecemasan akibat mengalami kesukaran bernafas.

Menerusi perkongsian video TikTok Felix yang merupakan pakar perubatan di sebuah hospital di Indonesia mendedahkan bayi berusia empat bulan itu mengalami sesak nafas gara-gara diberi makan buah pisang.

Lebih teruk lagi, bayi malang itu turut mengalami kesukaran membuang air besar sehingga menyebabkan perutnya kembung teruk.

“Pada awalnya ibu bapa tak mengaku, tapi kemudian mereka mengaku kalau bayi itu diberi makan pisang.

“Kalau monyet tak apa kalau nak beri makan pisang tapi bayi ini masih berumur empat bulan,” katanya.

Dalam pada itu, doktor Felix menambah selain pisang, bayi itu turut diberi makan nasi ketika umurnya baru mencecah 40 hari.

“Buat yang belum tahu, pencernaan bayi itu bukan seperti orang dewasa, mereka tak boleh mencerna makanan yang keras seperti nasi dan pisang

“Jadi kalau diberi makan pisang dekat bayi boleh terkena penyakit Ileus,” jelasnya.

Lebih mengesalkan, pasangan itu mendakwa mereka hanya mengikut arahan ibu mentuanya sahaja.

Oleh itu, Doktor Felix menasihatkan pasangan yang ingin berkahwin dan ingin mempunyai anak harus mempunyai ilmu pengetahuan berkaitan bayi.

Author

Nurul Ain Japri

View all posts

View all posts


Terbuka Singapura 2023: Aaron-Wooi Yik bermula langkah kanan

KUALA LUMPUR: Juara dunia, Aaron Chia-Soh Wooi Yik berjaya melepasi cabaran beregu China, untuk mengesahkan kemaraan ke pusingan kedua beregu lelaki kejohanan badminton Terbuka Singapura 2023 hari ini.

Pada aksi pusingan pertama yang berlangsung di Singapore Indoor Stadium, Singapura, gandingan  nombor satu negara itu menumbangkan He Ji Ting-Zhou Hao Dong 21-16, 21-17 dalam pertarungan selama 37 minit.

Aaron-Wooi Yik yang merupakan beregu di ranking keempat dunia sebelum ini pernah mengetepikan pasangan China di kedudukan ke-14 dunia itu pada Kejohanan Badminton Asia 2022 namun tewas pada pertemuan kedua di Masters Indonesia 2023 Januari lepas.

Gandingan negara yang menjadi pilihan ketiga perlawanan itu akan membuat perhitungan menentang sama ada pasangan Indonesia, Muhammad Shohibul Fikri-Bagas Maulana atau pasangan Taiwan, Lee Yang-Wang Chi-Lin yang akan berentap bagi pusingan pertama esok.

Sementara itu beregu lelaki meningkat naik negara, Man Wei Chong-Tee Kai Wun diberikan kemenangan percuma selepas gandingan Jerman, Mark Lamsfuss-Marvin Seidil menarik diri daripada perlawanan selepas  Mark mengalami kecederaan lutut.

Pemenang pingat perak Masters Malaysia 2023 itu dijangka membuat perhitungan pusingan kedua bertemu sama ada gandingan China, Liang Wei Keng-Wang Chang atau pasangan Denmark, Jeppe Bay-Lasse Molhede yang bertemu dalam satu lagi perlawanan pusingan pertama esok.

Berbeza nasib beregu wanita negara, Vivian Hoo-Lim Chiew Sien pula ditunjukkan jalan keluar awal apabila gagal menyaingi kehebatan pencabar dari Jepun, Yuki Fukushima-Sayaka Hirota yang menyaksikan mereka tewas 12-21,14-21 dalam tempoh 41 minit. – BERNAMA


PTPTN peruntuk RM231,000 bagi bantuan pengajian KPT-PTPTN prihatin kepada pelajar USM

KUALA LUMPUR: Perbadanan Tabung Pendidikan Tinggi Nasional (PTPTN) telah memperuntukkan sebanyak RM231,000 kepada 462 orang pelajar Universiti Sains Malaysia (USM), yang kurang berkemampuan bagi meringankan beban kewangan pelajar berkenaan.

Menurut PTPTN dalam kenyataan, peruntukan itu merupakan antara inisiatif perbadanan di bawah Kementerian Pendidikan Tinggi (KPT) menerusi program Bantuan Pengajian KPT-PTPTN Prihatin untuk membantu pelajar kurang berkemampuan.

“Setiap pelajar USM itu terdiri daripada golongan miskin dan miskin tegar layak menerima bantuan sebanyak RM500 secara sekali beri dan disalurkan ke dalam akaun bank pelajar.

“Pelaksanaan program ini juga adalah dengan kerjasama Unit Penyelarasan Pelaksanaan (ICU), Jabatan Perdana Menteri dan USM bagi memastikan penerima adalah dari kumpulan sasaran yang layak,” menurut kenyataan itu.

Majlis penyampaian Bantuan Pengajian KPT-PTPTN Prihatin kepada pelajar USM telah diadakan di Masjid Al-Malik Khalid USM, Pulau Pinang, semalam, sempena Majlis Iftar USM yang disempurnakan Menteri Pendidikan Tinggi Datuk Seri Mohamed Khaled Nordin.

Turut hadir, Pengerusi Lembaga Gabenor USM, Datuk Seri Dr Awang Adek Hussin, Naib Canselor USM, Prof Datuk Ir Dr Abdul Rahman Mohamed dan Ketua Eksekutif PTPTN, Ahmad Dasuki Abdul Majid.

Menurut PTPTN, inisiatif Bantuan Pengajian KPT-PTPTN Prihatin diadakan untuk menyalurkan bantuan sara hidup kepada pelajar yang kurang berkemampuan di institusi pengajian tinggi (IPT) lain bagi meringankan beban kewangan pelajar.

“PTPTN sentiasa prihatin mengenai kebajikan para pelajar khususnya peminjam PTPTN dengan menyediakan pelbagai inisiatif untuk manfaat pelajar.

“Diharapkan inisiatif Bantuan Pengajian KPT-PTPTN Prihatin ini memberi sinar kepada para pelajar untuk terus mencipta kejayaan hebat dalam akademik dan sahsiah, sekali gus menjadi kebanggaan ibu dan ayah,” menurut kenyataan itu. – BERNAMA


‘Awak nak kahwin dengan suami saya?’ – Cinta Arjuna

SHAH ALAM: Bagi kebanyakan isteri sukar untuk menerima hakikat diri dimadukan, namun berbeza dengan seorang wanita berusia 37 tahun yang bertindak melamar isteri baharu buat suaminya.

Wanita berkenaan yang hanya mahu dikenali sebagai Cinta Arjuna berkata, dia memberi keizinan kepada suami untuk berkahwin lain pada tarikh ulang tahun perkahwinan mereka ke-10 yang juga ulang tahun kelahiran suaminya.

Dia berkata, walaupun sudah mendirikan rumah tangga selama sedekad dan masih belum dikurniakan zuriat, namun ia bukanlah alasan utama untuknya rela dimadukan.

Sebaliknya Cinta Arjuna menegaskan, dia benar-benar ikhlas untuk menerima wanita berstatus janda anak dua itu sebagai madu kerana mahu membantu ‘memuliakan’ dan menjaga maruahnya.

“Dia (madu) merupakan individu yang saya kenal kerana kami tinggal di kawasan perumahan sama. Semenjak dia bergelar janda, bermacam-macam fitnah dan tohmahan dilemparkan kepadanya.

“Jadi untuk menjaga maruah, saya sendiri bertanya sama ada awak nak tak berkahwin dengan suami saya?” katanya ketika dihubungi Sinar Harian pada Selasa.

Tambahnya lagi, pernikahan tersebut bukanlah atas dasar keinginan suaminya kerana dia sendiri yang melamar wanita berkenaan tanpa pengetahuan sesiapa.

“Alhamdulillah, ALLAH permudahkan niat saya untuk membantu dia (madu). Dia dan suami pun bersetuju untuk meneruskan kehidupan berpoligami.

“Pada tarikh 19 Mei lalu, saya telah menyarungkan cincin pertunangan pada jari manis si madu dan kami juga berbincang serta bersetuju untuk berkongsi tarikh perkahwinan sama iaitu pada 28 Jun yang mana ia merupakan hari ulang tahun suami,” ujarnya.

Pada masa sama, wanita berkenaan memberitahu bahawa dia reda dengan segala ketentuan Ilahi sekiranya perkahwinan yang dibina selama 10 tahun itu menemui titik noktah dengan penceraian.

Katanya, dia sentiasa berdoa agar keputusan dalam membenarkan suami untuk bernikah lain adalah yang terbaik kerana niat utama bukanlah kerana zuriat.

“Walaupun ada yang kata perbuatan ini gila kerana sanggup berkongsi kasih tetapi tidak bagi saya kerana ALLAH yang menggerakkan perasaan itu dan saya yakin itu merupakan satu keputusan tepat,” katanya. – Sinar Harian

Authors

Media Variasi

View all posts

Diyana Rahip

View all posts

View all posts

View all posts


PM ucap selamat Tahun Baharu Cina, tampil dengan kisah arnab

KUALA LUMPUR: Perdana Menteri, Datuk Seri Anwar Ibrahim mengucapkan Selamat Tahun Baharu Cina kepada masyarakat Cina di negara ini yang akan menyambut perayaan itu Ahad ini.

Beliau menyifatkan perayaan besar di negara ini memberi peluang kepada rakyat untuk menyemai semangat perpaduan dan saling mengenali.

“Elemen kerukunan dan toleransi antara kaum adalah pengikat yang nyata dalam membawa negara ini ke depan.

“Mewakili seluruh rakyat Malaysia berbilang bangsa, saya ucapkan Selamat Tahun Baharu Cina 2023 kepada seluruh masyarakat Cina di negara ini,” katanya menerusi hantaran di laman Facebook beliau malam ini.

Anwar turut memuat naik sebuah video memaparkan kisah seekor arnab putih bernama Miki yang gagah meneruskan perjalanan untuk terus bernafas walaupun penat yang memungkinkan ia untuk menyerah tetapi menunggu untuk sinar harapan.

Video berdurasi 1.14 minit itu turut memberi mesej kepada semua rakyat di Malaysia yang menempuh pelbagai cabaran dan dugaan selama ini yang mencari sinar harapan agar tidak boleh mengalah sebaliknya bangkit dengan semangat perpaduan.

Perdana Menteri dirakam memegang arnab itu sambil berkata “Sebagai satu negara merdeka, sudah matang dan dewasa, wajar kita perkasakan semua rakyat, semua kaum di negara Malaysia tercinta.”

Masyarakat Cina akan menyambut Tahun Baharu Cina pada 22 dan 23 Januari ini.

Dalam kalendar Cina, terdapat 12 binatang mewakili zodiak pada setiap tahun dan tahun ini merupakan giliran arnab.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Khairuddin Othman setuju ISA dikembalikan tetapi ditambah baik

SERI KEMBANGAN: EXCO Generasi Muda, Sukan dan Pembangunan Modal Insan negeri, Mohd Khairuddin Othman setuju jika Akta Keselamatan Dalam Negeri (ISA) 1960 dikembalikan semula bagi mengekang isu perkauman dan lain-lain yang menjejaskan keharmonian negara.

Beliau yang sebelum ini berkhidmat sebagai peguam berkata, akta itu bagaimanapun perlu ditambah baik.

“Akta itu sebelum ini dibantah kerana penahanan tanpa bicara, jika tiga tahun tahan, tiga tahunlah tanpa bicara yang dianggap menafikan hak seseorang untuk mendapat pembelaan.

“Jika kembalikan ISA perlu perbicaraan yang adil di mahkamah khas.

“Kita perlu ada elemen kawalan yang boleh menggugat keselamatan negara, macam China dan Iran. Kita tak boleh biarkan (gugat), proses demokrasi sudah betul tetapi mesti terpimpin,” katanya.

Beliau sebelum itu mengesyorkan Kementerian Belia dan Sukan (KBS) mewujudkan mekanisme kawalan terhadap isu perkauman yang semakin membimbangkan dalam kalangan belia.

Pihaknya berpandangan serius dalam isu berkenaan kerana mendakwa kini menjadi budaya atau ‘trending’ yang tidak sewajarnya berlaku dalam masyarakat.

Beliau berkata, satu kerjasama menerusi kerajaan negeri dan kerajaan Pusat akan diadakan dalam masa terdekat, bagi terus mendekati anak muda dalam usaha menangani kebimbangan itu, susulan pelantikan baharu Menteri, Hannah Yeoh dan Timbalan Menteri, Adam Adli Abd Halim di kementerian itu.

Beliau berkata golongan belia agak ‘fragile’ (lebih mudah menerima doktrin palsu) dan perlu ada usaha ‘brainwash’ semula agar budaya ini tidak melarat.

Beliau juga mendakwa, kebanyakan kempen ketika Pilihan Raya Umum Ke-15 (PRU15) lalu, dipercayai merosakkan minda pemikiran anak muda sehingga terdorong untuk menyentuh isu perkauman.

Terdahulu, beliau meninjau program Mega Job Fair Selangor 2022, di Taman Ekspo Pertanian Malaysia Serdang (MAEPS), Serdang di sini.

Kira-kira 300 majikan menyediakan 300,000 peluang pekerjaan membabitkan pelbagai sektor termasuk perkilangan, hospital, perhotelan, agensi kerajaan dan makanan dan minuman (F&B) di program berkenaan.

Sementara itu, Ahli Dewan Undangan Negeri (DUN) Paya Jaras itu berkata, kerajaan negeri terus mengekalkan komitmen mempertahankan kadar pengangguran di bawah empat peratus (4%) dengan pelbagai program peluang pekerjaan.

“Usaha ini diterjemah melalui rekod data penurunan kadar pengangguran Selangor pada 3.2 peratus atau 119,700 orang pada suku ketiga 2022 berbanding 4.3 peratus atau 196,000 bagi tempoh sama pada 2020.

“Untuk mengekalkan momentum, kita akan terus adakan program Mega Job Fair ini kali kedua dan berharap dapat mengurangkan lagi kadar berkenaan,” katanya.

Author

Tun Puteh Wanti

View all posts

View all posts


Polis Terengganu rampas lebih 200 kg dadah sejak Januari

KUALA TERENGGANU: Polis Terengganu merampas lebih 200 kilogram (kg) pelbagai jenis dadah dan lebih 2,000 liter air ketum melalui operasi besar-besaran, Januari sehingga 21 Oktober lalu.

Ketua Polis Terengganu, Datuk Mazli Mazlan berkata, daun ketum merekodkan rampasan tertinggi iaitu sebanyak 186.8kg diikuti pil yaba (25.6kg), ganja (9kg), syabu (2.4kg), heroin (2.1kg) dan air ketum (2,085 liter).

Beliau berkata, 739 kertas siasatan dibuka dengan 95 peratus daripadanya dituduh di mahkamah mengikut Seksyen 39B, 39A (2) dan 39 A (1) Akta Dadah Berbahaya (ADB) 1952.

“Sebanyak 94 peratus daripada 1,598 kes membabitkan ‘pusher’ atau ejen pengedar dadah turut didakwa di mahkamah di bawah kategori permintaan iaitu Seksyen 12(2) dan Seksyen 6 akta yang sama.

“Selain itu, seramai 838 penagih tegar dihukum di bawah Seksyen 39C akta sama iaitu kesalahan berulang yang memperuntukkan penalti lebih berat iaitu hukuman penjara dan sebat dalam tempoh yang sama,” katanya selepas Majlis Penyerahan Barang Kes Narkotik Bagi Program Pelupusan Bahagian Siasatan Jenayah Narkotik (JSJN) Kontinjen Terengganu, di sini, hari ini.

Mazli berkata, hampir 95 kg dadah pelbagai jenis bernilai RM6.2 juta diserahkan kepada syarikat berdaftar untuk dilupuskan.

Katanya, kesemua dadah itu membabitkan 3,557 kes sejak 1996 yang sudah mendapat perintah mahkamah untuk dilupuskan mengikut Perintah Tetap Ketua Polis Negara D207.

“Antara dadah yang dilupuskan adalah pil yaba (21.5 kg), syabu (23.6 kg), heroin (4.4 kg), ganja (563 gram), pil eramin 5 (621.3 gram) dan air ketum (896.3 liter).

“Turut dilupuskan adalah daun ketum (43.85 kg), ubat batuk (63.98 liter), pil estacy (7.11 gram), pil psikotropik (198.54 gram) dan ketamin (189.4 gram),” katanya. – Harian Metro

Author

Media Variasi

View all posts

View all posts


93 mangsa banjir kilat di Ipoh pindah ke PPS SK Sri Klebang

IPOH: Mangsa banjir kilat di Rancangan Perkampungan Tersusun (RPT) Chepor di sini, meningkat kepada 93 orang setakat 8 pagi hari ini berbanding 55 orang yang direkodkan malam semalam.

Jurucakap Jabatan Bomba dan Penyelamat Perak berkata, pihaknya menerima panggilan mengenai banjir akibat hujan lebat itu pada pukul 10.05 malam.

“Sebanyak 33 keluarga terpaksa dipindahkan ke Pusat Pemindahan Sementara (PPS) di Sekolah Kebangsaan Sri Klebang iaitu kira-kira dua kilometer dari lokasi banjir dan paras air semasa adalah kira-kira setengah meter,” katanya dalam kenyataan.

Beliau berkata pihak bomba sedang memantau lokasi terbabit dan kawasan Ulu Chepor yang turut dinaiki air.

Semalam, hujan lebat yang berterusan sejak petang hingga tengah malam menyebabkan beberapa kawasan dilanda banjir kilat. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


OP Khas Aidiladha: JPJ Pahang pantau 34 lokasi ‘hotspot’

KUANTAN: Jabatan Pengangkutan Jalan (JPJ) Pahang akan memantau 34 lokasi ‘hotspot’ atau kawasan kerap berlaku kemalangan menerusi Operasi Khas Hari Raya Aidiladha yang bermula hari ini.

Pengarah JPJ Pahang Kamarul Iskandar Nordin berkata penguatkuasaan itu meliputi laluan utama negeri dan lebuh raya antara lain bertujuan mengurangkan kadar kemalangan dan kematian akibat kemalangan pada musim perayaan.

Antara jalan terlibat ialah Lebuhraya Kuala Lumpur-Karak, Kuantan-Kuala Lumpur, Jalan Kuantan Bypass (Kuantan), Jalan Kuantan-Segamat (Rompin), Jalan Pekan-Batu Balik (Pekan), Jalan Kuantan-Kuala Lumpur (Maran), Jalan Temerloh-Kuala Lumpur (Temerloh) dan Jalan Temerloh-Bahau (Bera).

Selain itu, Jalan Bentong Raub (Bentong), Jalan Jerantut-Maran-Kuantan (Jerantut), Jalan Lipis Merapoh (Kuala Lipis), Jalan Tringkap-Kampung Raja (Cameron Highlands) dan Jalan Alternatif Kuala Lumpur-Kota Bharu (Raub) juga akan dipantau.

“Anggota kita akan melakukan rondaan di kawasan-kawasan tersebut malah kita juga akan melaksanakan Op Khas Motosikal dalam tempoh operasi berkenaan,” katanya kepada pemberita ketika pelancaran Operasi Khas Hari Raya Aidiladha di Terminal Sentral Kuantan di sini, hari ini.

Operasi khas ini memfokuskan penguatkuasaan terhadap sembilan kesalahan utama antaranya memotong di garisan berkembar, memandu di lorong kecemasan, memandu lebih had laju, langgar lampu merah dan menggunakan telefon bimbit semasa memandu.

Menurutnya, selain penyamaran sebagai penumpang bas, penguatkuasaan di Terminal Sentral Kuantan, Terminal Temerloh dan Terminal Genting turut akan dilaksanakan sepanjang tempoh operasi berkenaan dengan fokus utama akan melibatkan pemeriksaan teknikal seperti brek, tayar, lampu isyarat dan dokumen kenderaan.

“Kita teruskan taktik penyamaran ini kerana semasa Aidilfitri lepas kita dapat mengesan pemandu bas yang melakukan kesalahan antaranya tidak mematuhi jam operasi, melakukan perbuatan yang membahayakan penumpang iaitu makan sambil memandu dan memandu lebih empat jam tanpa pemandu kedua,” kata Kamarul Iskandar.

Menurutnya, seramai 252 anggota JPJ Pahang akan terlibat dalam operasi khas yang dilaksanakan hari ini dan esok serta 12 dan 13 Julai itu dengan mendapat kerjasama Agensi Antidadah Kebangsaan (AADK).

Orang ramai juga diminta melaporkan sebarang kesalahan jalan raya melalui aplikasi JPJ e-ADUAN@JPJ yang dilancarkan pada April lepas. – BERNAMA

Author

Laini MN

View all posts

View all posts


Suri rumah jadi ah long didenda RM3,000

TAMPIN: Seorang suri rumah berdepan denda RM3,000 di Mahkamah Majistret, di sini, atas tuduhan memberi pinjaman wang tanpa lesen dengan mengenakan bunga sekitar 10 hingga 15 peratus awal tahun ini.

Tertuduh S.Rajaswari, 56, membuat pengakuan bersalah selepas pertuduhan dibacakan di hadapan Majistret, Kartini Kasran.

Majistret kemudiannya menetapkan 10 bulan penjara sekiranya gagal menjelaskan denda tersebut.

Berdasarkan fakta kes, pada 13 Januari lalu, kira-kira pukul 12.01 pagi di Taman Gunung Mas, tertuduh didapati telah membantu memberi pinjaman wang tanpa lesen, menjalankan aktiviti pinjaman wang tanpa lesen yang sah.

Oleh demikian, tertuduh didakwa mengikut Seksyen 29AA Akta Pemberi Wang 1951 yang memperuntukkan hukuman penjara maksimum dua tahun atau denda maksimum RM20,000 atau kedua-duanya sekali, jika didapati bersalah, lapor Kosmo hari ini.

Laporan sama turut menyatakan bahawa sepasukan polis dari Bahagian Siasatan Jenayah Komersil Ibu Pejabat Polis Daerah (IPD) Tampin telah menahan seorang wanita, suri rumah sepenuh masa dipercayai telah terlibat dalam kegiatan pemberi pinjaman wang tanpa lesen yg sah di sekitar daerah Tampin.

Dalam serbuan itu, pihak polis merampas beberapa dokumen yang dipercayai digunakan dalam aktiviti terbabit.

Hasil siasatan mendapati suspek telah menjalankan kegiatan tersebut dari tahun lalu dan memberi pinjaman dengan mengenakan bunga sekitar 10 hingga 15 peratus serta peminjam dalam kalangan rakan-rakannya.

Pendakwaan dijalankan oleh Timbalan Pendakwa Raya, Muhammad Amirul Noor Hashimi, manakala tertuduh tidak diwakili peguam.

Author

Diyana Rahip

View all posts

View all posts


Buruh mengaku tidak bersalah sebabkan kematian anak sepupu

KOTA BHARU: Seorang buruh mengaku tidak bersalah di Mahkamah Seksyen di sini hari ini terhadap pertuduhan menyebabkan kematian anak sepupunya dengan melakukan perbuatan cuai dan memiliki selaras senapang patah serta empat butir peluru hidup pada 12 Mei lepas.

Nik Nazli Nik Mohd Mustapha, 39, didakwa menyebabkan kematian Mohamad Hasmizi Zudin Che Hasmi, 26, di Kompartment 42, Hutan Simpan Kekal Ulu Sat, Kelantan Timur, Machang antara 2 pagi hingga 3 pagi pada 12 Mei lepas.

Dia dituduh mengikut Seksyen 304A Kanun Keseksaan yang membawa hukuman penjara dua tahun atau denda atau kedua-duanya sekali, jika sabit kesalahan.

Bagi pertuduhan kedua pula, dia didakwa memiliki selaras senapang patah dan empat butir peluru hidup dengan cara menyalahi undang-undang di kaki bukit belakang Pejabat Tapak Semaian Jabatan Perhutanan, Bukit Batu Tapong, Machang, kurang 1 tengah hari pada tarikh tersebut.

Pertuduhan di bawah Seksyen 8 Akta Senjatapi (Penalti Lebih Berat) 1971 yang membawa hukuman penjara maksimum 14 tahun dan juga sebatan tidak kurang daripada enam kali, jika disabitkan kesalahan.

Pendakwaan dikendalikan Timbalan Pendakwa Raya Wan Nurul Hanini Wan Ahmad Shukry manakala tertuduh tidak diwakili peguam.

Hakim Mohd Zul Zakiqudin Zulkifli menetapkan 25 Jun sebagai tarikh sebutan semula kes. – BERNAMA


Rasuah buku J-Qaf RM80j: SPRM terima bukti baharu

KUALA LUMPUR: Suruhanjaya Pencegahan Rasuah Malaysia (SPRM) menerima pelbagai bukti baharu berhubung siasatan rasuah ke atas satu projek Kementerian Pendidikan berkaitan rundingan terus percetakan buku J-Qaf untuk prasekolah membabitkan lebih RM80 juta.

Ketua Pesuruhjaya SPRM, Tan Sri Azam Baki, berkata setakat ini pegawai penyiasat masih aktif menyiasat kes berkenaan.

“SPRM menerima banyak bukti baharu dalam masa terdekat ini yang boleh membantu siasatan,” katanya selepas Program Menembak SPRM Bersama Media sempena Ulang Tahun SPRM ke-56, di Kajang, hari ini.

Ditanya bila bekas menteri pendidikan, Datuk Dr Radzi Jidin akan dipanggil SPRM, Azam berkata, perkara itu akan diserahkan kepada pegawai penyiasat.

“Saya tidak pasti (tarikh Radzi dipanggil) kerana semuanya akan diserahkan kepada pegawai penyiasat,” katanya.

Minggu lalu, Timbalan Ketua Pesuruhjaya (Operasi) Suruhanjaya Pencegahan Rasuah Malaysia, Datuk Sri Ahmad Khusairi Yahaya mengesahkan penahanan dua individu, termasuk bekas setiausaha politik kepada Radzi.

Suspek pertama berusia dalam lingkungan 20-an yang juga bekas setiausaha politik kepada seorang bekas menteri kanan manakala suspek kedua ialah pemilik syarikat berusia lewat 50-an.

Ekoran itu, Azam turut mengesahkan bekas Menteri Pendidikan itu dipanggil oleh SPRM bagi membantu siasatan. – Berita Harian

Author

Media Variasi

View all posts

View all posts


Kemurungan cetus perilaku bunuh diri

MASALAH kemurungan dalam kalangan masyarakat di Malaysia dilaporkan semakin meruncing dari hari ke hari.

Berdasarkan laporan yang dikeluarkan oleh Pertubuhan Kesihatan Sedunia (WHO) pada 10 Oktober 2022, kadar kemurungan dan keresahan di peringkat global telah meningkat lebih daripada 25 peratus bermula pada tahun pertama pandemik COVID-19, iaitu pertambahan kepada hampir satu bilion individu yang telah sedia mengalami masalah kesihatan tersebut.

Tambahnya lagi, masalah kemurungan di Malaysia juga turut menunjukkan trend peningkatan yang agak ketara pada tahun ini iaitu sebanyak 81 peratus bersamaan 1,142 kes berbanding 631 kes yang dilaporkan pada tahun 2021.

Masalah kemurungan ini bertambah serius apabila ia menyebabkan kemerosotan kesihatan fizikal dan sosial individu lalu mengundang kepada risiko tingkah laku untuk membunuh diri.

Namun begitu, tidak semua masyarakat mengetahui dengan lebih terperinci tentang masalah kemurungan ini sehingga boleh membawa kepada tindakan membunuh diri.

Ramai masyarakat beranggapan bahawa mereka menghidap kemurungan namun tidak memahami maksud sebenar masalah tersebut sehingga menimbulkan pelbagai spekulasi negatif terhadap definisi kemurungan menerusi platform media sosial.

Menurut Pensyarah Psikologi Positif Universiti Sains Malaysia (USM), Prof Dr Intan Hashimah Mohd Hashim, kemurungan memiliki definisi utama iaitu satu bentuk kecelaruan emosi yang melibatkan kesedihan, perasaan negatif dan rasa kehilangan minat kepada semua perkara yang berada di sekeliling.

Katanya, mereka yang didiagnosis kepada kemurungan oleh pakar klinikal kebiasaannya mengalami beberapa simptom dalam tempoh enam bulan sehingga seseorang itu dilihat parah dan tidak dapat berfungsi dengan baik.

Menurut beliau, antara simptom awal kemurungan dapat dilihat menerusi perubahan tingkah laku individu seperti sentiasa kelihatan sedih dan murung, hilang minat terhadap pelbagai perkara dan mula mengasingkan diri dengan keluarga dan juga rakan.

Tambah Dr Intan Hashimah lagi, rasa tidak berdaya, mengalami gangguan tidur dan memiliki sifat pesimistik terhadap masa hadapan juga turut mendorong kepada kemurungan yang agak kritikal.

Jelasnya, kombinasi kepada semua simptom tersebut menyebabkan penghidap akan sentiasa berasa tertekan sehingga mereka beranggapan bahawa masa depannya adalah tidak baik untuk diteruskan.

“Menerusi pengalaman saya sebagai seorang pakar psikologi, ramai daripada mereka tidak memiliki daya tahan yang tinggi dalam meneruskan kehidupan dan mengambil tindakan untuk menghentikan penderitaannya pada waktu itu dengan membunuh diri,” katanya.

Akan tetapi, beliau turut menyatakan bahawa, tidak semua pesakit itu akan mengambil tindakan untuk membunuh diri.

Beliau menjelaskan mengetahui cara untuk mengatasi gejala kemurungan para peringkat yang lebih awal boleh membantu seseorang mengatasi masalah itu.

“Antara langkah yang berkesan bagi mencegah kemurungan sehingga mengundang kepada risiko membunuh diri adalah dengan mencari sumber kekuatan pada diri sendiri. Penghidap kemurungan perlu memberi perhatian yang lebih kepada diri sendiri dengan memiliki rehat yang cukup, makan makanan yang berkhasiat, bersenam, dan sebagai,” kata Dr Intan Hashimah yang juga pensyarah Pusat Pengajian Sains Kemasyarakatan.

Dalam pada itu, bentuk hubungan yang baik antara ahli keluarga dan kawan juga turut membantu dalam mengatasi masalah kemurungan.

“Penghidap juga boleh menghabiskan sedikit masa untuk berinteraksi bersama orang yang mereka rapat seperti keluarga dan kawan supaya mereka tidak memendam perasaan seorang diri,” katanya.

Tambahnya, memiliki spiritual yang baik seperti merapatkan hubungan baik dengan Tuhan juga turut merupakan langkah terbaik untuk mengurangkan kemurungan.

Namun begitu, mendapatkan diagnosis daripada pihak yang lebih pakar seperti psikologi klinikal mahupun pihak kaunseling adalah langkah utama yang sewajarnya penghidap ambil bagi mengetahui punca kemurungan tersebut boleh berlaku.

Menurut Ketua Penolong Pendaftar (Kaunselor Pelajar) USM, Raja Salwati Raja Othman, ramai individu yang memiliki masalah kemurungan takut untuk berjumpa pakar psikologi klinikal, namun lebih selesa untuk berjumpa kaunselor bagi memberi sokongan kepada mereka.

Menerusi pengalamannya, mereka yang menggunakan perkhidmatan kaunseling takut untuk menceritakan masalahnya kepada ibu bapa mahupun rakan-rakan kerana risau akan menimbulkan kebimbangan kepada pihak tersebut.

Disebabkan perkara itu, mereka telah menggunakan perkhidmatan kaunseling sebagai langkah utama bagi membantu membendung gejala tersebut daripada terus berlarutan kerana mereka sedar bahawa keburukannya jika tidak dibanteras serta-merta.

“Kalau dalam tempoh belum didiagnosis sebagai kemurungan oleh ahli klinikal, kami sebagai kaunseling akan memberi pendedahan awal sebagai alternatif program pencegahan supaya keadaan mereka tidak semakin teruk.

“Jika sudah didiagnosis, saya mengharapkan penghidap kemurungan untuk teruskan mendapatkan sesi terapi bersama pakar klinikal dan juga menggunakan perkhidmatan kaunseling sebagai sokongan sampingan untuk membanteras gejala tersebut daripada menjadi lebih parah,” jelas Raja Salwati.

Oleh itu, perkhidmatan kaunseling sangat disediakan di setiap tempat sebagai alternatif sokongan kedua bagi membantu membendung gejala kemurungan daripada terus berlarutan dan cuba membenteras percubaan mereka untuk membunuh diri.

Menurut Hakimah Hafizah Amali, 23, semenjak menyambung pengajian ijazah sarjana muda di sebuah universiti tempatan, dia sering berasa tertekan dengan keadaan sekeliling dan trauma yang dialami sehingga dia didianogsis sebagai penghidap kemurungan oleh doktor pakar pada 15 Jun 2021.

“Punca utama saya mengalami masalah ini adalah kerana trauma saya yang tidak diubatkan sewaktu kecil di mana saya sering dibuli di sekolah. Perkara ini bertambah rumit apabila saya pernah mengambil tindakan untuk membunuh diri kerana berasa tertekan terhadap dirinya sendiri,” katanya.

Oleh itu, Hakimah terus mendapatkan khidmat kaunseling dan terus dihantar ke pihak klinikal iaitu psikiatri di universiti tempat dia belajar untuk mendapatkan ubat-ubatan dengan dos yang lebih tinggi kerana telah didiagnosis sebagai penghidap kemurungan yang agak kritikal.

“Kepada mereka yang mengalami kemurungan, teruskan percaya pada diri dan lebih memberi perhatian pada diri. InsyaAllah, dengan tindakan sebegini, kita dapat membendung masalah ini daripada terus berlarutan kerana ia mampu memusnahkan masa depan kita sendiri,” kata Hakimah.

Oleh: MUHAMMAD HAIKALRUDEEN AHMAD TAJUDDIN
Pusat Pengajian Komunikasi, Universiti Sains Malaysia (USM)

Author

Media Variasi

View all posts

View all posts


MyAirlines: Empat termasuk peguam disyaki ‘orang penting’ dalam i-Serve

PETALING JAYA: Empat individu termasuk seorang peguam yang ditahan polis berhubung kes pelaburan i-Serve dipercayai ‘orang penting’ dalam menggerakkan operasi syarikat itu.

Pengarah Jabatan Siasatan Jenayah Komersial Bukit Aman, Datuk Seri Ramli Mohamed Yoosuf berkata, kesemua mereka merupakan kakitangan di perniagaan pelaburan i-Serve dan mengetahui selok belok operasi syarikat.

“Kita percaya mereka ini yang menguruskan operasi syarikat termasuk menjaga transaksi kewangan dan pelabur,” katanya di sini.

Dalam pada itu, Ramli berkata, empat individu berkenaan yang ditahan semalam direman antara sehari hingga empat hari bagi membantu siasatan berkaitan perniagaan i-Serve serta rangkaiannya.

Kata beliau, suspek pertama wanita berusia 30 tahun direman empat hari bermula hari ini sehingga 27 Oktober.

Menurutnya, suspek kedua wanita berusia 33 tahun pula direman tiga hari manakala suspek ketiga lelaki berusia 48 tahun turut direman tiga hari.

“Suspek keempat yang juga seorang peguam berusia 62 tahun pula direman sehari bagi membantu siasatan,” ujarnya.

Media semalam melaporkan empat individu termasuk peguam individu terbaharu ditahan bagi membantu siasatan berkaitan perniagaan i-Serve serta rangkaiannya.

Penahanan dua wanita dan dua lelaki itu menjadikan tangkapan kes tersebut setakat ini seramai lapan orang.

Tiga suspek ditahan antara pukul 1 petang hingga 1.30 petang di perkarangan Menara KPJ, Jalan Tun Razak di sini manakala seorang lelaki berusia 62 tahun yang berperanan sebagai peguam I-Serve diberkas di Bukit Tunku di sini. – Utusan

Author

Media Variasi

View all posts

View all posts


GPS serah pelantikan PM ke-10 kepada kebijaksanaan Agong

KUCHING: Gabungan Parti Sarawak (GPS) menyerahkan kepada kebijaksanaan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dalam soal pelantikan perdana menteri yang akan mengetuai kerajaan yang kukuh untuk mentadbir negara.

GPS dalam kenyataan hari ini memaklumkan kepentingan negara adalah lebih diutamakan dan penubuhan kerajaan yang stabil mengambil kira kepentingan rakyat dan negara melebihi kepentingan peribadi.

“Memandangkan kepada kemelut politik di Semenanjung Malaysia, GPS berpendirian bahawa mandat rakyat hendaklah dihormati,” menurut kenyataan itu.

Menurut kenyataan itu lagi, GPS telah mengemukakan cadangan untuk menubuhkan Kerajaan Malaysia yang melibatkan penyertaan mereka bersama Perikatan Nasional (PN), Barisan Nasional (BN) dan Gabungan Rakyat Sabah (GRS) yang mewakili kerangkuman masyarakat Malaysia yang terdiri daripada pelbagai kaum dan agama.

GPS merupakan gabungan empat parti tempatan Sarawak terdiri daripada Parti Pesaka Bumiputera Bersatu (PBB), Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

Pada Ahad lepas GPS mengumumkan persetujuan untuk membentuk gabungan bersama PN, BN dan GRS bagi membentuk kerajaan Persekutuan dengan memilih Pengerusi PN Tan Sri Muhyiddin Yassin sebagai calon Perdana Menteri.

“Fokus dan tanggungjawab utama kita sekarang haruslah kepada kestabilan negara dan kesejahteraan rakyat,” kata Pengerusi GPS Tan Sri Abang Johari Tun Openg pada sidang media bagi mengumumkan perkara itu di sini.

Pada Pilihan Raya Umum ke-15, GPS memenangi 23 daripada 31 kerusi Parlimen di negeri ini. – BERNAMA


PKR mungkin teruskan tindakan undang-undang terhadap bekas ahli khianat parti – Fahmi

KUALA LUMPUR: PKR mungkin mempertimbangkan untuk meneruskan tindakan undang-undang terhadap beberapa bekas ahlinya yang telah mengkhianati parti sebelum ini, kata Ketua Penerangan PKR, Fahmi Fadzil.

Beliau berkata, perkara ini berikutan keputusan Mahkamah Tinggi Kuala Lumpur hari ini yang memerintahkan bekas Naib Presiden PKR, Datuk Zuraida Kamaruddin membayar RM10 juta kepada parti berkenaan kerana melanggar syarat bon yang mengikatnya kepada parti itu.

“Dalam Mesyuarat Pimpinan Pusat PKR akan datang mungkin ada perbincangan di mana tindakan terhadap Zuraida telah diambil dan ada keputusan sebegini… bukan beliau sahaja yang melompat parti pada waktu itu tetapi ada sejumlah yang lain.

“Maka PKR mungkin meneruskan tindakan undang-undang kepada mereka yang telah mengkhianati parti,” katanya kepada pemberita selepas menghadiri Majlis Anugerah Pelajar Cemerlang Sijil Pelajaran Malaysia (SPM) Parlimen Lembah Pantai di sini hari ini.

Hakim Datuk Akhtar Tahir membenarkan saman PKR itu selepas mendapati bon tersebut merupakan kontrak yang sah dan mengikat malah mahkamah juga memerintahkan Zuraida untuk membayar kos RM50,000.

Mengalu-alukan keputusan Mahkamah Tinggi itu, Fahmi yang juga Menteri Komunikasi dan Digital berkata ia juga membuktikan pendirian PKR bahawa tindakan lompat parti adalah tidak berprinsip walaupun Zuraida melanggar kontrak itu semasa negara belum melaksanakan Akta Anti Lompat Parti.

“Sebab itu PKR mengenakan bon kepada beliau (Zuraida) dan kepada semua yang bertanding (pilihan raya) atas tiket PKR,” kata beliau dan mengingatkan semua ahli PKR supaya tidak sesekali mengkhianati parti itu.

Pada Februari 2020, seramai 11 Ahli Parlimen mewakili PKR termasuk Zuraida mengisytiharkan keluar parti serta Pakatan Harapan (PH) dan antara yang turut keluar ialah bekas Timbalan Presiden PKR Datuk Seri Mohamed Azmin Ali.

Sementara itu, mengenai Majlis Anugerah Pelajar Cemerlang SPM itu, Fahmi berkata, seramai 34 pelajar kawasan Parlimen Lembah Pantai telah menerima sumbangan wang tunai sebagai tanda memberi semangat setelah mendapat keputusan cemerlang dalam SPM tahun lepas.

“Ini adalah sebahagian usaha saya sebagai Ahli Parlimen untuk membantu mereka yang ramai daripada keluarga B40 dan M40 dengan harapan anak-anak ini dapat meneruskan pelajaran.

“Semoga mereka juga dapat mendampingi dan mempelajari pelbagai teknologi baharu seperti kecerdasan buatan dan mengikuti trend terkini supaya mereka bersedia untuk memasuki alam pekerjaan nanti,” kata Ahli Parlimen Lembah Pantai itu. – BERNAMA


Monsun Barat Daya dijangka bermula 15 Mei – MetMalaysia

KUALA LUMPUR: Monsun Barat Daya dijangka bermula pada 15 Mei dan berterusan sehingga September ini yang akan menyebabkan taburan hujan lebih rendah berlaku di kebanyakan tempat pada tempoh itu.

Ketua Pengarah Jabatan Meteorologi Malaysia (MetMalaysia), Muhammad Helmi Abdullah berkata, semasa Monsun Barat Daya, lazimnya angin bertiup secara konsisten dari arah barat daya dengan kelembapan udara lebih rendah dan keadaan atmosfera lebih stabil yang menyebabkan kurangnya pembentukan awan hujan sepanjang tempoh ini.

“Sehubungan itu, kebanyakan tempat di seluruh negara akan mengalami bilangan hari tanpa hujan yang lebih banyak berbanding bilangan hari hujan,” katanya dalam kenyataan hari ini.

Bagaimanapun, Muhammad Helmi berkata, hujan lebat berserta angin kencang dan petir berikutan fenomena garis badai masih boleh berlaku di pantai barat Semenanjung dan barat Sabah terutamanya pada awal pagi.

Garis badai ialah barisan ribut petir yang terbentuk akibat penumpuan angin dan boleh berlarutan sehingga beberapa jam.

“Dalam tempoh Monsun Barat Daya, fenomena jerebu boleh berlaku sekiranya pembakaran terbuka tidak terkawal terutamanya pada Julai hingga September.

“Oleh itu, pembakaran terbuka haruslah dielakkan bagi mengurangkan kesan jerebu dan pencemaran alam sekitar, orang ramai juga disaran menggunakan air secara berhemah sepanjang tempoh ini,” katanya.

Orang ramai boleh mengakses maklumat cuaca terkini melalui laman web, aplikasi mobil myCuaca, media sosial rasmi MetMalaysia atau menghubungi hotline MetMalaysia 1-300-22- 1638 bagi pertanyaan lanjut. – BERNAMA


KPDNHEP rampas 40,000 liter minyak diesel di Seremban

SEREMBAN: Kementerian Perdagangan Dalam Negeri dan Hal Ehwal Pengguna (KPDNHEP) merampas 40,000 liter minyak diesel bersubsidi dalam serbuan ke atas sebuah premis di kawasan perindustrian di sini pada 10 November lepas.

Ketua Pengarah Penguatkuasa KPDNHEP, Azman Adam berkata, dalam serbuan hasil risikan sejak beberapa hari itu, pihaknya turut menyita sebuah lori, mesin pemampat, dokumen perniagaan dan peralatan lain dengan keseluruhan rampasan berjumlah RM323,000.

“Ketika serbuan, terdapat tiga lelaki warga tempatan mengaku sebagai pekerja di premis itu sedang melakukan kerja pemindahan minyak diesel daripada tangki simpanan ke sebuah lori tanker.

“Kesemua lelaki berkenaan ditahan bagi membantu siasatan di bawah Akta Kawalan Bekalan 1961,” katanya dalam kenyataan hari ini.

Beliau berkata pihaknya sedang mengenal pasti individu atau syarikat terlibat dalam aktiviti berkenaan serta rantaian pengedaran minyak diesel termasuk lokasi minyak itu diperoleh dan diedarkan.

Menurut Azman, syarikat terbabit juga disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (Akta 613). – BERNAMA


Dyson tampil vakum revolusi ‘all-in-1’ tanpa wayar

DYSON Malaysia baru-baru ini melancarkan produk relovusi terbaharunya iaitu pembersih vakum mop tanpa wayar, Dyson V12s Detect Slim Submarine, di Mid Valley, Kuala Lumpur.

Dyson V12s Detect Slim Submarine ini mampu memberi penyelesaian dalam aspek pembersihan serba boleh dengan gabungan sistem teknologi penghidratan, penyerapan, dan pengekstrakan yang baru.

Menariknya, penyedut vakum Dyson ini memiliki kemampuan untuk membuat pembersihan basah dan kering dalam satu alat sahaja.

Perkara ini kerana Dyson V12s Detect Slim Submarine dilengkapi dengan roller jenis mikrofiber yang digerakkan oleh mesin, alat tersebut berupaya menghilangkan tumpahan cairan, noda hitam seperti habuk serta kotoran jenis halus kecil.

Malah, Dyson V12s Detect Slim Submarine turut dilengkapi tangki air bersih (300ml) dan air kotor (360ml) secara terpisah.

Dalam pada itu, vakum Dyson ini memiliki teknologi pengesan debu dengan pencahayaan tersendiri, dan ia mempunyai fungsi pembersihan secara mendalam bagi permukaan perabot yang lembut dan permaidani.

Malah, ia juga disokong dengan sistem penapis HEPA Dyson yang direka khas untuk menyedut debu berukuran sekecil 0.1 mikron yang memudahkan pembersihan bagi sedutan rambut panjang dan bulu haiwan peliharaan.

Dyson V12s ini dan beberapa produk Dyson jenis lain boleh dicuba menerusi pameran Dyson Experiential Event di MidValley Kuala Lumpur, bermula dari 18 Julai hingga 23 Julai 2023.

Author

Ariom Rajeswaran

View all posts

View all posts


Penjara 12 tahun: Rayuan Siti Bainun didengar esok

KUALA LUMPUR: Rayuan pengasas Rumah Bonda, Siti Bainun Ahd Razali kerana mengabai dan menganiaya remaja sindrom Down, Bella akan didengar di Mahkamah Tinggi di sini, esok.

Siti Bainun yang kini ditahan di Penjara Kajang, mengemukakan rayuan terhadap sabitan dan hukuman penjara 12 tahun yang diputuskan terhadapnya, enam bulan lalu.

Hasil semakan laman sesawang mahkamah, prosiding akan didengar di hadapan Hakim Datuk Noorin Badaruddin.

Pada 3 Mei lalu, Siti Bainun dijatuhi hukuman penjara 12 tahun selepas didapati bersalah atas dua pertuduhan yang dikenakan terhadapnya.

Hakim Mahkamah Sesyen Izralizam Sanusi turut mengarahkan Siti Bainun, 31, melaksanakan khidmat masyarakat selama 200 jam yang perlu disempurnakan dalam tempoh enam bulan selepas tamat hukuman penjara.

Mahkamah juga memerintahkan tertuduh menandatangani bon berkelakuan baik selama lima tahun dengan cagaran RM5,000 sebagai tambahan hukuman.

Pada masa sama, mahkamah turut menolak permohonan Siti Bainun untuk menangguhkan hukuman penjara 12 tahun yang dijatuhkan ke atasnya sementara menunggu rayuan di Mahkamah Tinggi.

Berikutan itu, Siti Bainun menjalani hukuman penjara serta-merta di Penjara Kajang bermula tarikh disabitkan dengan kesalahan tersebut.

Mengikut pertuduhan pertama dan kedua, Siti Bainun didakwa mengabai dan menganiaya mangsa yang berusia 13 tahun di sebuah kondominium di Wangsa Maju di sini di antara Februari dan Jun 2021 sehingga menyebabkan remaja itu cedera fizikal serta emosi.

Pendakwaan dikemukakan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya.

Bagi pertuduhan pertama, Siti Bainun dipenjara 10 tahun manakala bagi pertuduhan kedua tertuduh dipenjara 12 tahun. Kedua-dua hukuman itu berjalan serentak bermula tarikh sabitan.

Siti Bainun sekali lagi membuat rayuan bagi penangguhan hukuman di Mahkamah Tinggi, namun gagal.

Hakim Datuk Ahmad Bache menolak permohonan Siti Bainun selepas meneliti secara terperinci hujahan dan afidavit yang dikemukakan kedua-dua pihak sebelum ini.

Dalam penghakimannya, hakim itu berkata, alasan yang dikemukakan Siti Bainun untuk menangguhkan hukuman penjara antaranya faktor kesihatan, tanggungjawab dan jantina adalah tidak mempunyai merit.

Selanjutnya hakim itu berkata, faktor pemohon merupakan seorang wanita bukanlah suatu keadaan istimewa yang mewajarkan untuknya menangguhkan hukuman penjara. – Utusan

Authors

Media Variasi

View all posts

Diyana Rahip

View all posts

View all posts

View all posts


Hishammuddin seru warga ATM keluar undi awal esok

KUALA LUMPUR: Menteri Kanan Pertahanan, Datuk Seri Hishammuddin Tun Hussein menyeru warga Angkatan Tentera Malaysia (ATM) dan pasangan untuk menunaikan tanggungjawab sebagai pengundi awal esok sempena Pilihan Raya Umum ke-15 (PRU15).

Menerusi satu video yang dikongsi di akaun Facebook rasmi beliau hari ini, Hishammuddin berkata, setiap undi itu penting demi memastikan kestabilan dan kemakmuran negara.

“Setiap undi itu penting dalam menentukan kerajaan yang memerintah untuk lima tahun yang datang. Buat pilihan bijak, pilih calon dan parti yang mempunyai rekod pencapaian yang baik kerana ini pertimbangan paling adil,” katanya.

Beliau menasihatkan warga ATM dan pasangan keluar awal untuk mengundi serta menjaga disiplin semasa proses pengundian.

“Pelihara nama baik ATM, buktikan ATM adalah contoh tauladan baik kepada masyarakat,” katanya.

Sebanyak 146,737 anggota ATM dan pasangan yang berdaftar sebagai pengundi awal PRU15 akan mengundi esok di 153 pusat pengundian yang diwartakan Suruhanjaya Pilihan Raya (SPR) dan hari pengundian adalah pada Sabtu ini. – BERNAMA


BN berdepan laluan sukar jika PRU15 tahun depan – Ahmad Zahid

KUALA LUMPUR: Pengerusi Barisan Nasional (BN), Datuk Seri Dr Ahmad Zahid Hamidi berpandangan jika Pilihan Raya Umum ke-15 (PRU15) diadakan tahun depan, gabungan BN bakal berdepan laluan yang lebih sukar susulan faktor ekonomi dan kadar inflasi yang mungkin meningkat.

“Saya fikir tahun ini adalah paling sesuai untuk kita adakan (PRU15),” kataya ketika ditemui pemberita selepas merasmikan majlis penutup Konvensyen Wanita BN di Pusat Dagangan Dunia (WTC), di sini, pada Ahad.

Beliau berkata kesiapsiagaan BN untuk menghadapi PRU15 telah dimulakan di semua peringkat dengan rancangan untuk bersaing dengan semangat ‘underdog’ bagi memastikan jentera parti berusaha sebaiknya untuk memperoleh sokongan pengundi.

“Kita mesti mengusahakan lebih daripada apa yang kita perolehi terdahulu. Kita berusaha ke arah untuk dominan pada (PRU15) kali ini, walaupun kita merupakan parti underdog yang diserang daripada pelbagai sudut terutama dengan isu-isu yang banyak ditujukan kepada kita,” katanya.

Sementara itu, Ahmad Zahid dalam ucapannya, berkata BN perlu tangkas menangkis tohmahan pembangkang, terutamanya di media sosial dalam isu-isu berbangkit seperti isu kapal tempur pesisir (LCS) bagi mengelak ia daripada “membunuh” BN.

Ahmad Zahid, yang juga presiden UMNO, berkata jentera BN tidak boleh menunggu sehingga tempoh berkempen untuk menjawab isu berkenaan.

“Tugas media sosial Wanita BN, Pemuda, Puteri dan media sosial komunikasi BN (BN Comms) adalah jawab dengan segera semua isu-isu yang dibangkitkan. Jangan tunggu. Kita kena menjangkakan terlebih dahulu,” katanya.

Dalam pada itu, Ahmad Zahid berkata, kepimpinan parti bersedia untuk membawa resolusi dibentang Pengerusi Wanita BN, Datuk Seri Dr Noraini Ahmad di konvensyen itu hari ini sebagai manifesto BN untuk PRU15.

Resolusi tersebut antaranya merangkumi penubuhan bank wanita dan universiti wanita, kelonggaran bekerja dari rumah untuk ibu yang mempunyai anak berusia dua tahun dan pindaan dalam Perkara 14(1)(b) Perlembagaan Persekutuan berkaitan kewarganegaraan anak daripada ibu warganegara dan bapa warga asing.

Turut hadir pada penutup konvensyen BN ialah naib pengerusinya, merangkap Presiden MCA,  Datuk Seri Dr Wee Ka Siong dan Presiden MIC, Tan Sri S.Vigneswaran serta Setiausaha Agung BN, Datuk Seri Dr Zambry Abdul Kadir. – BERNAMA


Skuad lelaki negara hampiri misi pertahan emas hoki dalam dewan

PHNOM PENH: Skuad hoki dalam dewan lelaki negara hanya selangkah lagi untuk mempertahankan pingat emas pada Sukan SEA 2023 selepas mengesahkan tempat ke final, hari ini.

Anak buah Mohd Hanip Che Halim itu, menempah slot ke perlawanan akhir selepas membenam Thailand 5-3 pada aksi keempat round robin yang berlangsung di Dinosaur Park Hall, Chroy Changvar, petang tadi.

Kemenangan dilakar ke atas Thailand itu juga menyaksikan skuad negara terus cemerlang dengan rekod tanpa kalah pada temasya kali ini selepas menewaskan Kemboja 10-1, Filipina 19-0 dan Singapura 5-0.

Pasukan kebangsaan akan melengkapkan aksi round robin itu menentang Indonesia pada Sabtu ini, sebelum turun beraksi berdepan lawan yang sama di pentas final pada Ahad.

Pada aksi yang berlangsung hari ini, Thailand terlebih dahulu berada di hadapan menerusi jaringan padang Suyaram Anuson pada minit kelapan, sebelum Faridzul Afiq Mohd menyamakan kedudukan tiga minit kemudian.

Jaringan penyamaan itu terus menyuntik semangat pemain negara apabila menambah tiga lagi jaringan menerusi Muhamad Izham Azhar pada minit ke-12, Razali Mohd Hazemi (minit ke-19) dan Muhammad Firdaus Omar (minit ke-26).

Thailand kemudian merapatkan kedudukan menerusi dua jaringan A-Nukoon Warawut pada minit ke-33 dan ke-34 sebelum Faridzul Afiq menoktahkan kemenangan Malaysia pada minit ke-38.

Sementara itu, Mohd Hanip memuji barisan pemainnya yang mempamerkan permainan lebih mantap berbanding ketika bertemu Singapura, semalam.

“Setiap peluang disempurnakan dengan begitu baik serta corak permainan hari ini lebih kemas.

‘Pada suku terakhir kita agak leka sedikit dari segi bertahan dan Thailand mengambil peluang tersebut. Di mana setiap ‘foul’ perlu cepat berada dalam kedudukan tetapi sedikit leka dan menyebabkan kita melepaskan gol,” katanya.

Mengenai perlawanan round robin berdepan Indonesia pada Sabtu ini, beliau berkata pasukan negara akan tetap membuat persediaan rapi walaupun kedua-dua akan bertemu sekali lagi di pentas final, sehari kemudian.

Indonesia menghuni tangga kedua setelah berkongsi 12 mata dengan Malaysia, namun dibezakan dengan jaringan.

Mengikut format pertandingan, dua pasukan teratas dalam pusingan round robin akan berentap untuk merebut pingat emas, manakala pasukan di tempat ketiga dan keempat akan berkongsi pingat gangsa.

Sebagai rekod, skuad hoki dalam dewan lelaki negara meraih pingat emas pada edisi 2019 di Filipina selepas menumpaskan Thailand 3-1 pada perlawanan akhir. Pada edisi ke-31 di Hanoi, Vietnam tahun lepas, acara berkenaan tidak dipertandingkan.

Sementara itu, pasukan hoki dalam dewan wanita negara turut cemerlang pada aksi hari ini, apabila membenam tuan rumah, Kemboja 4-0.

Gol pasukan negara dijaringkan Fazilla Sylvester Silin pada minit keenam, Iren Hussin (minit ke-25), Nur Atira Mohamad Ismail (minit ke-28) dan Qasidah Najwa Muhammad Halimi (minit ke-30).

Pasukan negara yang menghuni tangga kedua di belakang Thailand, dengan masing-masing mengumpul 10 mata, perlu sekurang-kurangnya seri apabila bertemu Indonesia (sembilan mata) pada perlawanan akhir pusingan round robin, Sabtu ini untuk menempah tempat ke pentas final. – BERNAMA


Mayat lelaki ditemukan dengan kaki, tangan berikat – Polis

KUALA LUMPUR: Satu mayat lelaki warga tempatan ditemukan dalam keadaan tangan dan kakinya berikat di tepi Jalan Bestari Jaya-Rawang menghala ke Bestari Jaya, dekat sini, hari ini.

Ketua Polis Daerah Gombak, ACP Zainal Mohamed Mohamed berkata, mayat yang identitinya belum dikenal pasti itu ditemukan seorang lelaki tempatan yang kemudian menghubungi Balai Polis Rawang pada 11.40 pagi.

Beliau berkata, bertindak atas maklumat, sepasukan polis dari Ibu Pejabat Polis Daerah Gombak termasuk pasukan forensik dan Unit Anjing Pengesan (K9) telah digerakkan ke lokasi bagi menjalankan siasatan.

“Hasil siasatan awal mendapati mangsa merupakan seorang lelaki tempatan berumur lingkungan 40-an. Bagaimanapun, tiada sebarang dokumen pengenalan diri dijumpai pada mayat berkenaan.

Pemeriksaan pada tubuh si mati yang tangan dan kakinya diikat dengan tali nilon menemukan kesan kecederaan dan luka yang parah di bahagian atas kepala,” katanya dalam satu kenyataan hari ini.

Zainal Mohamed berkata, mayat ditemukan berpakaian lengkap dengan  baju-t berwarna “maroon” dan berseluar pendek berwarna hitam jenama H&G.

“Kes disiasat mengikut Seksyen 302 Kanun Keseksaan iaitu bunuh dan suspek yang terlibat serta motif kejadian masih dalam siasatan,” katanya sambil menambah mayat dibawa ke Hospital Kuala Lumpur untuk dibedah siasat.

Beliau berkata orang ramai yang melihat atau mempunyai maklumat mengenai kejadian terbabit diminta menghubungi pegawai penyiasat ASP R Kolanthaivelu di talian 03-61262222 atau 019-2579232. – BERNAMA


Kanak-kanak main api punca kuarters terbakar

CYBERJAYA: Tindakan seorang kanak-kanak berusia empat tahun bermain api, kuarters Desa Bina Diri di Jalan Dato Mohd Musa, di Kota Samarahan terbakar petang semalam.

Jurucakap Pusat Gerakan Operasi Bomba Sarawak berkata, kanak-kanak itu dilaporkan membakar kotak telur dan membawa api ke tempat terkumpulnya barang lusuh yang diletakkan di beranda kuarters berkenaan.

Menurutnya, susulan laporan mengenai kejadian yang diterima kira-kira pukul 4.27 petang itu, pihaknya segera menggerakkan pasukan dari Balai Bomba dan Penyelamat (BBP) Kota Samarahan ke lokasi.

“Setibanya di lokasi mendapati kebakaran melibatkan barang-barang lusuh di beranda kuarters terbabit sehingga menyebabkan dinding kuarters terkopak akibat kepanasan melampau.

“Bagaimanapun api berjaya dipadam oleh penghuni-penghuni kuarters menggunakan alat pemadam api dan air,” katanya memetik Kosmo.

Tambahnya lagi, pasukan bomba turut membuat pemeriksaan sama ada terdapat mangsa di dalam bangunan dan memastikan kebakaran padam sepenuhnya.

“Setelah menilai keadaan tempat kebakaran didapati masih ada bara-bara api di dalam bilik menempatkan kabel elektrik.

“Pasukan membuat pemadaman menggunakan salur bantu mula hingga api padam sepenuhnya,” maklumnya.

Author

Diyana Rahip

View all posts

View all posts


Lelaki pasrah, muka kena calit krim kecantikan di ‘shopping mall’

CYBERJAYA: Taktik segelintir pekerja kedai kecantikan yang gemar menarik pelanggan untuk mencuba produk mereka semakin berleluasa terutamanya di dalam pusat beli belah.

Menerusi video perkongsian @hklkhrol di TikTok, kelihatan seorang lelaki ‘reda’ apabila seorang penjual menyapu sejenis krim kecantikan ke seluruh mukanya.

Taktik yang digunakan oleh peniaga tersebut kebiasaannya bermula dari cara mereka menarik beberapa pelanggan untuk mencuba produk sekaligus memaksa untuk membeli barangan tersebut.

Menjengah ke ruangan komen, rata-rata warga net turut berkongsi pengalaman yang sama ‘terkena’ jerat apabila berhadapan dengan peniaga sedemikian.

“Aku pernah kena weh, balik-balik pakai terus mengelupas tangan, kaki naya pastu pergi cari balik takdak dah,” luah seorang netizen.

“Pernah juga lah kena, dah pakaikan lepastu suruh bayar kami taknak, dia buat muka.

“Paling kesian adik aku,dah la dia jenis slow learner, tuptup kena beli. Terus hilang duit baju raya. Adik aku blur tak tahu nak buat apa,” kongsi warga net.

Malah, ada juga yang beranggapan seperti ‘kena pukau’ setelah ditarik oleh golongan seperti ini, sehingga tidak mampu menolak daripada membeli produk kosmetik itu.

Oleh: AIN JAPRI (Pelatih USM)

Author

Media Variasi

View all posts

View all posts


Mahasiswa mahu balik mengundi walau ada kekangan tambang penerbangan

KUALA LUMPUR: Perjalanan beratus kilometer merentasi laluan udara bukan penghalang buat kebanyakan mahasiswa dari Semenanjung, Sabah dan Sarawak untuk menunaikan tanggungjawab sebagai pengundi kali pertama pada Pilihan Raya Umum ke-15 (PRU15) nanti.

Tidak mahu melepaskan manfaat pelepasan lima hari yang diberikan kepada pelajar institusi pendidikan tinggi (IPT), rata-rata mahasiswa bersemangat untuk ‘balik kampung’ bagi memilih calon dan parti pilihan masing-masing biarpun terdapat kekangan seperti harga tiket penerbangan yang terlalu tinggi.

Pelajar Universiti Selangor (Unisel) Mohd Aznirulnaim Abd Azis, 22, dari Tawau, Sabah teruja untuk mengundi buat pertama kali dan telah membeli tiket penerbangan lebih awal untuk pulang ke kampung halaman.

Mohd Aznirulnaim yang mengikuti pengajian Ijazah Sarjana Muda Pendidikan (Kepujian) (Pengajian Islam) berkata beliau sanggup menggunakan duit simpanan semester untuk membeli tiket penerbangan pada harga RM394 sehala bagi menjalankan tanggungjawab sebagai rakyat Malaysia.

“Saya amat galakkan semua mahasiswa di seluruh IPT awam dan swasta untuk pulang mengundi kerana perkara ini sangat penting. Kita perlu memikirkan masa depan generasi sekarang dan akan datang sekiranya mereka (mahasiswa) tidak keluar mengundi,” katanya kepada Bernama.

Mohd Aznirulnaim bagaimanapun mencadangkan kerajaan memikirkan cara supaya tambang pengangkutan dapat dikurangkan pada musim pilihan raya untuk memudahkan mahasiswa pulang mengundi terutama bagi mereka yang kurang berkemampuan.

Bagi pelajar Ijazah Doktor Perubatan di Universiti Malaysia Sabah (UMS) Nurul Anis Ramli, 19, beliau juga mahu pulang ke kampung halamannya di Pusing, Perak, untuk mengundi namun belum membeli tiket penerbangan kerana beberapa kekangan yang ada.

Nurul Anis berkata sekiranya tiada perkara yang menghalang, beliau akan membeli tiket penerbangan tidak lama lagi dengan harapan tambang akan menjadi lebih murah lebih-lebih lagi memikirkan beliau memerlukan banyak wang untuk pengajian.

“Cadangan saya, kerajaan sepatutnya menyediakan kenderaan untuk pelajar yang kurang berkemampuan kerana walaupun harga tiket sudah turun, bagi mereka ia masih satu perbelanjaan yang besar kerana mereka dapat menggunakan duit tambang itu untuk membeli keperluan hidup,” katanya.

Lain pula bagi pelajar Universiti Malaysia Sarawak (Unimas) Nor Iqbal Mohd Sait, 24, yang masih ‘berkira-kira’ untuk pulang mengundi di Kuala Lumpur dengan mengambil kira harga tiket penerbangan sehala dari Sarawak ke ibu kota, yang boleh mencecah sehingga lebih RM400.

Oleh itu, Nor Iqbal yang merupakan pelajar Sarjana Sains Sosial (Sosiologi) menegaskan agar sistem pengundian yang disifatkan masih ‘tradisional’ perlu ditambah baik pada masa akan datang memandangkan dalam era globalisasi kini hampir semua aspek kehidupan sudah didigitalisasikan.

“Kawasan bandar patut menggalakkan e-voting yang menjadi kebiasan di negara besar seperti United Kingdom (UK), Perancis dan Filipina. Bagi kawasan luar bandar memang tidak dapat dinafikan kemudahan itu mungkin kurang berkesan.

Dalam pada itu, pelajar semester satu jurusan Undang-undang di Universiti Utara Malaysia (UUM) Muhammad Tirmizi Rabidin, 19, mengakui tidak dapat pulang ke Keningau, Sabah untuk mengundi memandangkan tambang penerbangan yang agak mahal berikutan trafik yang tinggi untuk pembelian tiket.

Tambahan pula, menurut Muhammad Tirmizi beliau tidak mempunyai akses kepada penerbangan secara terus dari Alor Setar, Kedah ke Kota Kinabalu, Sabah.

Berdasarkan rekod Suruhanjaya Pilihan Raya (SPR) setakat 9 Oktober lepas, seramai 1,393,549 pengundi berdaftar berumur 18 hingga 20 tahun dan 4,614,429 pengundi dalam lingkungan umur 21 hingga 29 tahun bagi PRU15.

SPR menetapkan hari pengundian bagi PRU15 pada 19 November, penamaan calon pada 5 November dan  pengundian awal pada 15 November. – BERNAMA


Saiz Kabinet besar jadi habuan politik, bazir duit rakyat – Peguam

KUALA LUMPUR: Pengasas Pergerakan Rakyat Penyelamat Negara (Rapera), Datuk Seri Dr Jahaberdeen Mohamed Yunoos berpendapat saiz Kabinet tidak harus terlalu besar kerana akan dijadikan sebagai habuan sokongan politik dan membazir wang rakyat.

Sehubungan itu, beliau meminta penjelasan Kongres Kesatuan Pekerja Dalam Perkhidmatan Awam (Cuepacs) mengenai pendirian sebenar berhubung jangkaan saiz Kabinet atau jumlah menteri di bawah pimpinan Perdana Menteri ke-10, Datuk Seri Anwar Ibrahim.

Peguambela dan penguamcara itu  mendakwa kenyataan Cuepacs supaya menyarankan Anwar mengadakan perbincangan terlebih dulu dengan Ketua Setiausaha Negara (KSN) dan semua Ketua Setiausaha (KSU) kementerian, seolah-olah mahu saiz Kabinet besar berbanding pengecilan, yang dikemukakan Pengerusi Pakatan Harapan (PH) berkenaan.

“Melihat kepada kenyataan, seolah-olah CUEPACS mahu saiz Kabinet yang besar walhal sekian lama rakyat jelata yang bertanggungjawab berpendirian bahawa saiz Kabinet tidak harus terlalu besar kerana dijadikan sebagai habuan sokongan politik.

“Keadaan seperti ini membebankan rakyat dengan kos pentadbiran yang tidak sepatutnya dalam keadaan mana rakyat sedang merana dengan kenaikan kos sara hidup dan hutang negara yang meningkat,” katanya kepada media di sini.

Jahaberdeen berkata demikian mengulas artikel terbitan sebuah portal, merujuk kenyataan Presiden Cuepacs, Datuk Adnan Mat, berkata perbincangan bersama itu perlu dilakukan bagi mengelak kesan negatif kepada jentera pentadbiran kerajaan.

Peguam kanan itu bagaimanapun turut berasa hairan dengan kenyataan sama Cuepacs kerana beliau difahamkan, Cuepacs tidak memberi sebarang komen terhadap saiz Kabinet terdahulu.

Malah, beliau berkata, sudah tentu Anwar sudah membuat keputusan terbaik bagi memberi kelainan dan pembaharuan dalam pembentukan Kabinet di bawah pimpinannya, kali ini.

“Tentu sekali apabila sesuatu keputusan hendak dibuat perbincangan perlu diadakan dengan pihak yang terlibat dan pakar-pakar bila mana perlu.

“Ini adalah perkara yang sudah diketahui umum dan bijaksana,” katanya.

Justeru, beliau menyindir Cuepacs kerana tidak mengambil peluang menyatakan pendirian sebenar mengenai saiz Kabinet itu.

“Malangnya, beliau (Presiden Cuepacs) telah abaikan peluang bagi menyatakan pendirian Cuepacs berkaitan dengan saiz Kabinet,” katanya.

Author

Tun Puteh Wanti

View all posts

View all posts


KDN lulus usul UMNO tidak pertandingkan dua jawatan tertinggi – Saifuddin

KUALA LUMPUR: Kementerian Dalam Negeri memutuskan untuk memberi pengecualian daripada pematuhan Seksyen 13(1)(c)(iv) Akta Pertubuhan 1966 (Akta 832) kepada UMNO berhubung keputusan usul tambahan tidak mempertandingkan jawatan Presiden dan Timbalan Presiden pada pemilihan parti tahun ini.

Menterinya, Datuk Seri Saifuddin Nasution Ismail berkata, pihaknya telah merujuk kepada Perlembagaan dan Peraturan-Peraturan Persidangan UMNO mengenai usul tambahan tersebut dan memberi pengecualian berdasarkan Seksyen 70 Akta 832.

“Kementerian telah meneliti mengenai ketetapan yang dibuat oleh Perhimpunan Agung UMNO 2022 daripada Setiausaha Agung UMNO pada 3 Mac 2023,” katanya dalam kenyataan di sini hari ini.

Usul tambahan tidak mempertandingkan jawatan Presiden dan Timbalan Presiden pada pemilihan UMNO tahun ini diluluskan semasa Perhimpunan Agung UMNO 2022 di Pusat Dagangan Dunia Kuala Lumpur pada 14  Januari lepas.

Ahad lepas, Presiden UMNO, Datuk Seri Dr Ahmad Zahid Hamidi berkata, tindakan Pendaftar Pertubuhan (RoS) mengesahkan usul berkenaan membuktikan keabsahan keputusan dibuat pada Perhimpunan Agung UMNO 2022 seterusnya menamatkan polemik mengenainya. – BERNAMA


Dr Mahathir tak setuju Najib mampu satukan Melayu

CYBERJAYA: Bekas Perdana Menteri, Tun Dr Mahathir Mohamad menyangkal dakwaan bahawa Datuk Seri Najib Tun Razak merupakan antara pemimpin yang mampu menyatukan kaum Melayu.

Sebaliknya, Dr Mahathir berkata, Najib adalah pemimpin bertanggungjawab yang memecah-belahkan orang Melayu.

Dr Mahathir yang juga bekas Ahli Parlimen Langkawi itu berkata, Najib ketika menggalas tugas sebagai sebagai Perdana Menteri secara terbuka mendakwa bahawa ‘Cash is King’ atau wang sebagai raja.

Jelasnya, kenyataan Najib itu bukanlah perkara yang diperjuangkan UMNO, sebaliknya parti terbesar orang Melayu tersebut sepatutnya memperjuangkan bangsa, agama dan negara.

“Bila anda kata Cash is King bermakna rasuah itu okay.

“Itu saya tak boleh terima pada masa itu. Saya marah dan tak mahu duduk dalam UMNO.

“Sebab itu saya tak boleh sokong Najib kerana dialah punca berlakunya perpecahan dan merosotnya UMNO daripada 80-90 turun kepada 50 sampai 26 ketika ini,” katanya.

Beliau berkata demikian bagi menjawab soalan diajukan Bekas Menteri Kesihatan, Khairy Jamaluddin Abu Bakar ketika siaran Podcast ‘Keluar Sekejap’ yang disiarkan di laman YouTube pada Isnin.

Khairy mengajukan soalan sama ada Najib atau lebih dikenali sebagai Bossku oleh para penyokongnya antara pemimpin Melayu yang mampu menyatukan bangsa tersebut.

Khairy berkata, perkara itu dibangkitkan apabila sokongan Melayu ketika ini berpecah kepada hingga empat parti termasuk UMNO, Perikatan Nasional (PN) dan Pakatan Harapan (PH).

Sedangkan, dakwanya, pengundi Cina hanya memberi sokongan hampir sepenuhnya kepada DAP.

Mengulas lanjut, Dr Mahathir berkata, perpecahan bangsa Melayu bermula apabila bekas Perdana Menteri ketiga, Tun Hussien Onn membuka ruang kepada kaum lain untuk menyertai UMNO.

Jelasnya, perpecahan seterusnya berlaku apabila individu yang memiliki pelajaran agama tidak mendapat tempat dalam kerajaan, sekali gus menyaksikan mereka  menubuhkan PAS.

Meskipun timbul perpecahan itu, Dr Mahathir berkata, sokongan terhadap UMNO tidak pernah kurang daripada dua pertiga semasa pilihan raya, iaitu semasa beliau menerajui negara suatu ketika dahulu.

Ketika itu, Dr Mahathir berkata, UMNO merupakan parti kukuh dan mendapatkan sokongan parti-parti lain seperti MCA, MIC dan SUPP, seterusnya membentuk kerajaan yang kuat.

“Apabila saya letak jawatan, saya harap dasar-dasar yang menyatupadukan orang Melayu yang menjayakan negara akan diteruskan.

“Tetapi, apabila saya letak jawatan, dasar itu digugur dan sebaliknya mengutamakan perkara lain. Kononnya tak nak nampak warisan daripada saya,” katanya.

Author

Fazleen Safina Abd Jamil

View all posts

Author

Fazleen Safina Abd Jamil

View all posts

View all posts


KPDN N.Sembilan jamin bekalan gula terkawal, mencukupi

SEREMBAN: Kementerian Perdagangan Dalam Negeri dan Kos Sara Hidup (KPDN) Negeri Sembilan memberi jaminan bekalan gula terkawal dan mencukupi untuk memenuhi keperluan pengguna di negeri ini.

Pengarahnya, Muhammad Zahir Mazlan berkata, ini berikutan bekalan gula daripada dua syarikat pengeluar utama mencapai 735 tan metrik sebulan iaitu melebihi anggaran diperlukan kira-kira 600 tan metrik untuk penggunaan 1.2 juta rakyat Negeri Sembilan.

“Setakat semalam, kedudukan bekalan gula di 11 pemborong utama di negeri ini yang dibekalkan syarikat pengeluar adalah mencukupi. Sejak Januari lepas, KPDN telah  memeriksa lebih 30,000 premis dan kita tidak menerima sebarang aduan kekurangan bekalan, aktiviti seleweng dan menyorok bekalan gula.

“Justeru, pengguna tidak perlu panik dan melakukan pembelian panik atau kacau ganggu kepada bekalan gula dalam pasaran kerana KPDN sentiasa memantau dari semasa ke semasa terhadap barangan kawalan itu,” katanya kepada pemberita selepas meninjau bekalan gula di gudang pemborong di sini hari ini.

Menurutnya, KPDN negeri juga mengadakan sesi libat urus dengan pemborong utama gula pada 17 Mei lepas untuk berbincang dan mencari penyelesaian bagi mengelakkan kejadian kekurangan bekalan gula dalam pasaran sekali gus memastikan bekalannya di Negeri Sembilan sentiasa mencukupi.

Muhammad Zahir turut mengingatkan peniaga atau pemborong supaya tidak menyorokkan atau menaikkan harga gula sesuka hati dan tindakan tegas boleh dikenakan di bawah Akta Kawalan Bekalan 1961. – BERNAMA


Dua lelaki ditahan bantu siasatan pukul pekerja kedai serbaneka

KUALA LUMPUR: Polis menahan dua lelaki hari ini disyaki terlibat dalam kes memukul seorang pekerja kedai serbaneka hingga cedera di Semenyih, dekat sini.

Ketua Polis Daerah Kajang, ACP Mohd Zaid Hassan berkata, masing-masing yang berusia 31 dan 32 tahun ditahan di Seremban, Negeri Sembilan dan Sepang, Selangor pada 11.30 pagi dan 12.30 tengah hari.

“Polis turut merampas dua telefon bimbit bagi membantu siasatan. Pemeriksaan lanjut mendapati kedua-duanya mempunyai satu rekod lampau melibatkan kes jenayah dan dadah,” katanya dalam kenyataan hari ini.

Mohd Zaid berkata, permohonan reman terhadap mereka akan dibuat esok bagi membolehkan siasatan lanjut dijalankan mengikut Seksyen 394 Kanun Keseksaan.

Dalam kejadian kira-kira 5 pagi semalam, dua lelaki berkenaan yang dipercayai dalam keadaan mabuk telah memasuki sebuah kedai serbaneka di Semenyih bagi membeli minuman.

Seorang daripadanya kemudian membawa keluar tiga payung dari premis berkenaan tanpa membuat bayaran yang menyebabkan pekerja premis itu menegur suspek dan berlaku pertengkaran.

Suspek kemudian telah menumbuk muka pekerja lelaki berusia 18 tahun itu sebelum melarikan diri manakala pekerja berkenaan kemudian membuat laporan di Ibu Pejabat Polis Daerah Kajang pada 7.43 pagi semalam selepas mendapat rawatan di hospital. – BERNAMA